Zergatik igo da Gipuzkoan turismoa? • ZUZEU\nGipuzkoak turisten marka hautsi du 2013an. 2012ko datu txarrak Bilduri egozten zizkionak, zer esango du orain? Zenbateko eragina dute unean uneko agintari politikoek bisitariak etortzearekin?\nIa milioi bat lagunek igaro dute gaua Gipuzkoako hotel edo nekazal etxeren batean, 2013 urtean zehar. Inoizko markarik onena lurraldearentzat. Ez hori bakarrik: Bizkaia eta Arabaren aldean —han turistek behera egin dute— datu onak dauzka Gipuzkoak, %1eko igoera lortu baitu 2013 urtean.\n“Gauzak ondo egiten ari gara, Aldundiaren, eskualdeen eta Donostiaren arteko koordinazioa landuz”, diote Foru Aldundian, baina “ahoz ahokoa da kanpainarik onena. Gipuzkoarrek turismoaren onura ikusi dute eta bisitariek herritarren adeitasuna”. Eusko Jaurlaritzako Turismo sailean ere Gipuzkoako datuak goretsi dituzte, batik bat, EAEko beherakadari izkin egin dion lurralde bakarra delako.\nGauzak ez ziren hain politak izan iturri beretik 2012ko datuak argitaratu zirenean. 2012an Gipuzkoak beherakada izan zuen, %6,4 Espainiako estatuko bisitarietan. Urtetako gorakadatik zetorren lurraldeak atzera egin zuen abuztutik abendura, nabarmen egin ere. Orduko hartan, labanak zorroztu zituen Patxi Lopezen gobernuak, eta errua ekainean Diputazioko makila hartu zuen Bildu koalizioari. Pilar Zorrilla Jaurlaritzako Turismo zuzendariordeak 2013ko urtarrilean inuzenteki aipatu zuenez, “bat egiten du aldaketa politikoak bisiten jaitsierarekin”. Hori gutxi ez turismoaren arazoa errotik konpontzera deitu zuen PSEko gobernukideak.\nZenbat telebista solasaldi bete ote ziren turismo datu eskasak Martin Garitano eta Juan Karlos Izagirreren balizko kudeaketa txarrari buruz. Donostiako alkateak datuak harritu zuen, ez baitzen udalak jasotakoarekin bateragarria. Adierazpen bat eta bestea kateatu, eta “iskanbila piztu zen”. Horrela zioen kritiken bozgorailu lanak egin zituen Diario Vascok.\nEstatistika berriak, 2013koak, webgunera zituen Vocentoren egunkariak: “Gipuzkoa, 2013an turistak irabazi zituen lurralde bakarra”. Ez da inongo alderdi politikoren baloraziorik ageri, ezta, jakina, Bilduren kontrako ahotsik ere. Non gelditu dira 2013 hasierako kritika zorrotzak? Non turismo datuen gaineko ardura politikoak?\nAgintariei esker igo da 2013an?\nGipuzkoako politikarien esku ote dago turismoaren bilakaera? Hein batean badago. Baina, badu zentzurik indar politiko bati egoztea unean uneko datu zehatz baten ardura? Ez dirudi propaganda merkea besterik.\nBilakaera luze bat da eskualde baten erakarpen turistikoa. Instituzioek asko jarri dezakete, baina eta ostalariek? ostatuek? herritarrek beraiek? Merituaren handia horiena da. Komeni da hori kontuan hartzea, gauzak txarto ala ondo joan.\nGipuzkoan agintea nork izan, edo Araban, Nafarroan, Cuencan edo Piamonten, ez da turistaren erabakiaren muina. Instituzioek sektorea bultza dezakete, baina lehengaiak betikoak dira gehienetan. Zenbakietan gora beherak daude, mila baldintzaren arabera.\nZenbat turista ekarriko ditu CNNren 2014ko gomendioak? zenbat 2016ko Europako Hiriburu Kultural izateak? zenbat surf egiteko 20 herri hoberenetakoa izateak? zenbat MyDestination bideoaren saria irabazteak? (…)\nInstituzioek ezin dute haien burua zuritu, eguraldia aitzaki jarriz. Haien lana sektorearen plan estrategikoa gauzatzea da. Ardurari uko egin gabe, erru guztia ere ezin dute sorbalda gainean hartu. Ezta meritu dena ere. Momentu horretan oposizioan dagoenak, 2013an Jaurlaritzak egin ez zuen bezala, hobe luke kritikak tamainan jarri alferrikako iskanbilak sortu baino. Zenbat ordu galdu genituen Bildu eta turismoaren beherakadaren lotura analizatzen? Gipuzkoarrak despistatzen…\nEta, azken galdera eta zailena, zergatik igo da turismoa Gipuzkoan 2013an?\nRadio Vitoria: “Gasteizko Udalak (PP) Jaurlaritzari (EAJ) laguntza gehiago eskatu dio turismoarentzako”\nZer duzu buruan “Zergatik igo da Gipuzkoan turismoa?”-ri buruz\nJoxean 2014-01-23 11:58\nETAren borroka armatuaren amaierak ba al du zerikusirk? ETAk Euskadiri ematen zion fama eskasak ba al du zerikusirik?


Hilaren 15ean egingo dute herri mailako arrantza txapelketa - Oñati - Goiena.eus\nHilaren 15ean egingo dute herri mailako arrantza txapelketa\nMireia Bikuña 2008-06-05 12:25\nPago Uso elkartek antolatutako txapelketan parte hartzeko bi baldintza bete behar dituzte arrantzaleek, federazioko txartela eta arrantzarako baimena eguneratuak izatea, hain justu ere. Parte-hartzaileak hiru mailatan banatuko dituzte adinaren arabera: infantilak (14 urtekoak), gazteak (15-18 urte artekoak) eta helduak (18 urtetik gorakoak).\nParte-hartzaileek izenematea bi modutara egin dezakete: alde batetik, Pago Uso elkartean eman dezakete izena, ekainaren 11n, 12an eta 13an, 20:00etatik 21:00etara; edo beste alde batetik, Nicolas Ugarte ileapaindegira jo dezakete, egunero.\nTxapelketako kuota erdibana ordainduko dute arrantzaleak eta Pago Uso elkarteak. Infantil mailakoek lau euro ordaindu beharko dute, eta beste lau euro elkarteak. Ostera, gazte eta helduen mailetakoek, 15 euro ordainduko dute, eta Pago Usok, 10 euro.\nIndarrean dagoen Euskadiko Federazioko Arrantza Arautegia erabiliko da puntuaketa egiteko. Hala, 250 puntu emango dituzte 22 zentimetro baino gehiagoko amuarrain bakoitzarengatik, eta puntu bat amuarrainak pisatzen duen gramo bakoitzeko. Berdinketaren kasuan, kontrolera iristen den lehenak irabaziko du. Kontrol gunea, San Pedroko plazatxoan, Etxe Aundi jatetxearen aurrealdean egongo da.\nAurreko txapelketen antzera, garaikurrak eta hainbat sari banatuko dituzte parte-hartzaileen artean.


Eibartarrek doan izango dute UEUren ikastaro eskaintza zabala | El Diario Vasco\nEibartarrek doan izango dute UEUren ikastaro eskaintza zabala\nMarkeskuan 22 gai jorratuko dira ekainak 26 eta uztailak 13 bitartean\nFÉLIX MORQUECHOEIBAR. Jueves, 14 junio 2012, 04:28\nEsther Kareaga, Karmele Artetxe eta Irati Iciar aurkezpenean. :: MORQUECHO\nUdako Euskal Unibertsitateak 40 urte bete ditu, lau hamarkada hezkuntza eskaintza zabala eta kalitatezkoa ematen. Hori ospatzeko 40 ikastaro antolatu dira uda honetan eta horietako erdia baino gehiago Eibarren eskainiko dira. Markeskua jauregian 20 kurtso emango dira ekainaren 26tik aurrera eta beste bik, on-line izanda, bere saio presentzialak bertan izango dituzte. Programa osoa atzo aurkeztu zuten Eibarren, eta bertakoek aitzakirik ez dutela azaldu zuten. Udalaren diru-laguntzari esker, eibartarrek doan izango dute matrikula.\nUEUk Baiona eta Iruñean ere antolatu ditu ikastaroak, baina gehienak Eibarren burutuko dira. Gertutasun horrek bere garrantzia izan du azken ediziotan. Joan den urtean, ikaslegoaren %38,4 Debarrotik etorri zen eta %26 Urolaldetik. Eibarren eskainiko diren ikastaroak bi astetan banatuko dira aurten, batzuk ekainaren 26tik 29ra, eta besteak uztailaren 9tik 13ra. Azken urteotan gertatu den bezala, gai esparru zabala dago aukeran, bai ikastaro espezializatuak, baita ezagupen orokorrak jorratzen dituztenak ere. Zerrenda osoa, ordutegiak, irakasleak eta abar Markeskua jauregian edo www.ueu.org webgunean daude ikusgai.\nEibarren 7. urtez eskainiko dira UEUren udako ikastaroak. Aurten, egoera ekonomiak eragin zuzena eduki du programazioan eta ikastaro asko auzolanean antolatu dira, beste elkarte eta erakundeekin kolaborazioa lortuz. Dena, hezkun-tzaren kalitatea mantentzeko egin dute. «Eusko Jaurlaritzak partida izenduna kendu izanak kinka larrian jarri du UEU, eta horrek beste hainbat ate jotzera eraman gaitu. Eta ate horien atzean jasotzen ari garen babesa eskertzekoa da benetan», azaldu zuen Karmele Artetxe UEUko zuzendariak. Berarekin batera Irati Iciar udako ikastaroetako arduraduna eta Esther Kareaga Euskara-Kultura zinegotzia aritu ziren. «Oso erosoa da eibartarrontzat ikastaroak hemen izatea, eta era batean oso eskain-tza interesgarria da». Eskualdeko beste herri batzuetan diru-laguntzak daude baita ere.\nHarreman ona eta bonoak\nIkastaroak talde txikietan garatzen dira eta dagoeneko batzuk beteta daude. Literatura unibertsalaren itzulpena, Smartphonetarako aplikazioak edo Bioeraikuntza bezalako gaiek harrera ona izan dute. «Dena den, interesa duenak izena eman dezala. Erreserba zerrenda dago eta jende kopuru handia biltzen bada, ikastaroa errepika-tzeko aukera dago», aipatu zuen Irati Iciarrek.\nHilabete gogor hauei aurre egiteko, UEUk bono bereziak jarri ditu martxan. 30 euroren truke erosi edo oparitu daitezke, eta bonoak UEUren produktu ezberdinetarako 33 euroko balioa du, ikastaro bateko matrikula, liburuak edo aldizkariak erosteko, besteak beste.\nEl pequeño comercio apuesta por la calidad Ayudas de SPRI a las pymes para procesos de innovación


Uxue Frailek eta Amets Maiztegik irabazi dute Open Altitoy | Kirola | Berria\nUxue Frailek eta Amets Maiztegik irabazi dute Open Altitoy\nGizonetan laugarren izan dira Lariz eta Navarro, eta bosgarren Alvarez eta Alzelai.\n570 bikote izan dira mendiko eskiaren Pirinioetako festan\nFraile eta Maiztegi, Altitoyko podiumean, herenegun. MAYAYO OXIGENO\nAsteburuan jokatu zen Pirinioetan VIII. Open Altitoy Ternua, Luz Saint Sauveurren (Okzitania). Aurten, azkenik, bere garaian Andoni Areizagak buruan zuen eta inoiz ikusteko aukera izan ez zuen ibilbidea egiteko aukera izan zuten lasterkariek, bi eguneko proban. Larunbatean Pic du Midi de Bigorre guztia zeharkatu zuten; igandean, berriz, Luz Ardideneko eski estazioko harana.\nAurten ere euskaldunak bikain ibili dira, eta protagonista izan dira azken sailkapenetan. Uxue Fraile donostiarrak eta Amets Maiztegi hondarribiarrak irabazi zuten emakumezkoetan. Bi egunetako denborak batu eta gero, bederatzi ordu baino gutxiagotan egin zuten proba. Ez zuten aurkaririk izan bi saioetan, eta ordubeteko aldea atera zieten bigarrenei. Maiztegik bigarren garaipena du jarraian Altitoyn, iaz Nahia Quincocesekin lortutakoa eta gero.\nGizonezkoetan, Wilfrid Jumere eta Alain Bellagambak bigarren garaipena lortu zuten jarraian. Lehen euskaldunak Iñigo Lariz eta Mikel Navarro gipuzkoarrak izan ziren, laugarren sailkapen nagusian. Horien atzetik, bosgarren, Lander Alvarez eta Igor Alzelai sailkatu ziren.\nAltitoyk bi ibilbide izan ohi ditu. A ibilbidea, lehiaketa, luzeagoa eta desnibel positibo handiagokoa; B ibilbidea, berriz, proba herrikoia eta gaztetxoen lehiaketa. Guztira 570 bikotek parte hartu zuten, eta antolatzaileak oso pozik daude emaitzekin eta giroarekin. Eguraldia ere oso ona izan zen asteburu guztian.\nDatorren urtean berriro ere mendiko eskiko Grande Course zirkuituan izango da Altitoy, Pierra Mentaren eta Mezzalamaren moduko lasterketa ospetsuekin batera. Aurten Altitoy ez da aintzat hartu Grande Courserako puntuak lortzeko, baina datorren urtean izango, bai.


Arabak ostalaritzarako laguntzen programa berezia abiarazi du\nEskaera bakoitzeko 2.100 eurorainoko laguntza jaso ahalko da eta alokairuak, hipoteka maileguak, autonomoen kuotak, hornidurak eta covid-19arekin lotutako aholkularitza diruz lagunduko ditu.\nOstelaritzara laguntza ekonomiko berrien deialdiaren aurkezpena. Argazkia: Arabako Foru Aldundia\nAldaketarik ez, EAEko ostalaritzari eragiten dioten murrizketetan\nArabako Foru Aldundiko Enplegu, Merkataritza eta Turismo Sustapenaren Sailak ezohiko laguntzen deialdia abiatuko du datorren astean, azken hilabeteetan pandemia geldiarazteko ezarritako itxierak eta ordutegien eta edukieren mugek eragindako ostalaritzako establezimenduei laguntzeko.\nDeialdiak 500.000 euroko zuzkidura izango du eta diruz lagunduko ditu honako gastu hauek: lokalari lotutako alokairuak eta hipoteka maileguak, autonomoen kuotak, ur eta energia hornidurak eta covid-19aren aholkularitza.\nCristina González Enplegu, Merkataritza eta Turismo Sustapenaren Saileko foru diputatuak prentsaurrekoan deialdi hori abiatuko dela iragarri, eta bere ezaugarriak eta helburua azaldu ditu.\nGonzálezen hitzetan, deialdiaren helburua pandemiari lotutako murrizketek gehien erasandako ostalaritza establezimenduei laguntzea da; izan ere, sektore horretako negozio guztiak "gaizki pasatzen ari badira ere, egoera okerragoa da gastu finko garrantzitsuei aurre egin behar dietenentzat, hala nola jarduera egiten den lokalari lotutako alokairu bati edo hipoteka mailegu bati. Horrela, eta gainerakoak ahaztu gabe, arreta berezia jarriko dugu horrelako kasuetan".\nNork lor ditzake laguntzak?\nDeialdiaren oinarrien arabera, erakunde onuradun izango dira EJZn alta emandako negozio bat (jatetxe, taberna, kafetegi, txokolategi, izozkitegi, hortxategi edo dantzaleku bat dutenak, esaterako) duten pertsona fisiko eta juridikoak, baldin eta zerga-egoitza Araban badute.\nLaguntzen zenbatekoa kontzeptu horiengatik 2020ko azaroaren 1etik 2021eko martxoaren 31ra bitartean egindako gastuen baturaren % 50era iristen da, salbu eta horniduren kasuan, 2020ko azaroaren 1etik eskaera aurkezten den egunera arte ordaindutako gastuak hartuko baitira aintzat. Laguntzek honako muga hauek izango dituzte:\n3 langile edo gutxiago dituzten eskatzaileentzat, 1.400 euro.\n3 langile baino gehiago eta 6 langile edo gutxiago dituzten eskatzaileentzat, 1.800 euro.\n6 langile baino gehiago dituzten eskatzaileentzat, 2.100 euro.\n500.000 euroko aurrekontuak ez badu uzten eskaera guztiei erantzuten, irizpide jakin batzuen arabera emango dira laguntzak. Diputatuak azaldu du lehentasuna emango dietela herri txiki eta ertaineko taberna, kafetegi eta jatetxeei, izan ere “udalerri horietako toki erakundeek ez dute baliabiderik sektoreari zuzeneko laguntzak emateko” eta “mugikortasun murrizketek gehien kaltetu dituzten negozioak dira”. Langile kopurua izango da bigarren irizpide garrantzitsuena beste batzuen aurretik, hala nola eskaeraren kalitatea eta establezimenduaren altaren data.\nEskaerak modu telematikoan aurkeztu beharko dira Foru Aldundiaren egoitza elektronikoaren bidez. Epea Arabako Lurralde Historikoaren Aldizkari Ofizialean (ALHAO) argitaratu eta hurrengo egunean hasiko da (aurreikusten da otsailaren 19an, ostirala), eta 2021eko martxoaren 18an amaituko da, 14:00etan.\nOstalaritzaren sektorerako berariazko laguntza deialdi horretaz gain, Arabako Foru Aldundiko Enplegu, Merkataritza eta Turismoaren Sustapenaren Sailak beste deialdi bat onetsiko du datozen hilabeteetan, saltegietarako eta ostalaritzarako inbertsioei laguntzeko. Deialdi horrek, besteak beste, diruz lagunduko du jatetxe, taberna eta kafetegiek terrazak instalatzeko eta/edo hobetzeko egiten duten inbertsioa.


fase | Federación Vizcaína de Baloncesto – Bizkaiko Saskibaloi Federazioa | Todas las informaciones del baloncesto vizcaíno federado y escolar. Bizkaiko Saskibaloi federatuaren eta eskolaren berri guztiak hemen\n03/06/2022 Asteburuko agenda\n21/04/2017 • Berriak, Nagusiak • Views: 4652\n01/04/2017 • Berriak, Nagusiak • Views: 3915\n17/05/2016 • Nagusiak • Views: 4316\nBere eskuetan izan zuen Tabirakok Nesken Bigarren Mailara itzultzeko parada, baina ezin aprobetxatu. Errioxako Lobete polikiroldegian jokatu zen Fase Finala aurreko asteburuan. Nahitaezkoa zitzaion 6 puntuko errenta azkeneko partiduan, eta luzapenera iritsi\n09/05/2016 • Nagusiak • Views: 5094\nOspakizun ederra egon zen Landakon pasa den larunbatean. Bi luzapen behar izan zituen talde durangarrak Lagunak Lakita garaitzeko, 72-65 . ERrioxan ospatuko da igoera-maila fasea aste honetan, maiatzaren 13 eta 15 bitartean alegia. Intentsitate eta erritmoz\n08/05/2016 • Galeria, Berriak, Nagusiak • Views: 7069\nEmaitza justu samarrekin gaitasun handia izana agertu zuen Unamunok Tabirakoren aurkako lehian. Primerako partidua egin zuten Aranzabal eta Unai eta Jorgek lehen laurdenean, Unamuno gaizki kanpoko jaurtiketetan eta ahulago jokoan. Ustekabeko hasiera jasan\n03/05/2016 • Berriak, Nagusiak • Views: 4565\nAsteburuan zehar hartuko dute tokia Bizkaiko Kadete neska eta mutilen finalak La Casilla pabiloian Federazioak antolatuta, haren 75. urteurrena aprobetxatuta bide batez. Lau neska-talde eta beste lau mutilei dagokienez. Hona iristeko, halaber, kanporaketa bat\n02/05/2016 • Nagusiak • Views: 3824\nGaraipen bakarra lortu zuten galdakaoarrak euren multzoan, eta horrek Emakumezkoen Lehen Mailara igotzeko aukerarik gabe utzi die. 65-61 galdu zuten Fundal Alcobendasen aurka larunbatean jokatutako azken partidua. Bada, lehen partean nolabait berdinduta\n02/05/2016 • Galeria, Berriak, Nagusiak • Views: 6170\nErabakita zegoen dagoeneko titulua atzoko partiduak jokatu aurretik, Unamunok irabazita baitzituen lehenagoko biak. Garaitu gabe amaitu nahi izan zuten halaber bilbotarrak, Loiola 70-56 irabazita. eta bigarren Ziorcontrol Getxo izan zen, Tabirakori 60-77\n30/04/2016 • Nagusiak • Views: 5104\nEl Gernika demostró que aún está dentro de las quinielas para hacerse con el título de Bizkaia. Las de Gaizka Barea vencieron al GetxoSaski en un partido que se rompió definitivamente en el tercer parcial. GETXOSASKI 32 – GERNIKA KESB 61 Las\n25/04/2016 • Berriak, Nagusiak • Views: 4879\nOstegun honetatik igandera bitartean LF-an egoteko dauden bi postuak eskuratzeko lehiatuko dute GDKO Ibaizabal eta beste zazpik Extremaduran. Bertan lortu zuten halaber galdakaoarrak aurreko maila-igoera. Oroimen oso positiboak, beraz. Aurreko astean iragarri


«Dantza arratsa» Baionako Illicite Konpainia - Hendaye\n«Dantza arratsa» Baionako Illicite Konpainia\nArgitaratze eguna\t19 urria 2019\nHendaiako Herriko Etxearen kultura zerbitzuak, Baionako Herriko Etxearekin elkarlanean, eskapaldi bat proposatzen dizu «Dantza arrats» batean, Illicite Bayonne konpainiak aurkezturik. Konpainia hau 2015ean sortu zen eta Baionan da kokaturik; Fabio Lopez koreografoa du zuzendari, izan ere, Malandain Ballet Biarritz dantza taldean dantzari aritu zena.\nHainbat erritmotako lau piezen inguruan antolaturik, dantza ikuskizun horretan, gorputza eta haren dinamika dira elementu eragileak eta jende kopuru handia xarmatzen jakinen du.\nEgitarauak Arimaren gaia esploratzen du eta haren barnatasuna, oinazeak, itxaropenak, beste munduari buruzko galdeketak, hiru unibertso koreografiko garbiki bereiziren bitartez. Artistak edertasunaren nozioari buru eginez arituko dira, herio zelaietako oroitzapenak ere ekarriz eta lur berri batean bukatuz, hara bota dituztelarik.\nKultura zerbitzuak horretarako hitzordua ematen dizu 2019ko urriaren 25ean, ostiralean, 20:30ean, Mendi Zolan kulturgunearen ikuskizun aretoan, Hendaian.\nDantza agerraldiak 1h20 iraunen du orotara eta 15 minutuko atsedenaldia ukanen du.\nKonpainiari buruzko informazio gehiagorako : www.compagnie-illicite.com\nZure kultura ateraldia aitzinetik antolatu nahi? (Tarifa arrunta: 12 € / Tarifa murriztua, haietan abonamendua dutenentzakoa: 6 €)\nLinean, aurresalmentak hemen: Hendaiako turismo Bulegoaren webgunean. https://reservation.hendaye-tourisme.fr/spectacles.html\nZuzenean, aurresalmentak Mendi Zolan kulturgunearen 3. solairuan. Zabal orduak: asteazkenetik larunbatera, 10:00 > 13:00 / 15:00 > 19:00\nAbonamendua har ezazu !\nAurreko artikulua : Olazo parkea: berdegune bat hiri erdi-erdian\nHurrengo artikulua :Suhiltzaileen lehengo kasernaren zati bat suntsitua


Bilboko Udaleko Kultura eta Gobernantza Zinegotzia – ZINEBI `; var change_domain_for_client = false ;\nZINEMAK ZINEMA IZATEN JARRAI DEZALA\nGonzalo Olabarria. Bilboko Udaleko Kultura eta Gobernantza Zinegotzia.\nHilabete gogor eta luzeak izan dira zinema aretoentzat. Zuhurtzia eta osasun publikoaren zaintza zirela eta, gomendagarria izan zen erabilera publikoko esparru itxietan, esaterako, zinema aretoetan biltzen zen jende kopurua mugatzea (asko, gainera, une batzuetan). Pandemiatik eratorritako egoera pixkanaka hobera egiten ari da. Zergatik itzuli behar gara orain, bada, aretoetara? Zergatik agertzen gara horren alde?\nDuela bi urte gure buruari galdera hori egin izan bagenio, ez dut uste erantzunak jada aretoetara itzuli diren ikusleek ematen dutenarekin zerikusirik izango lukeenik. Lehen pentsatzen genuen, apika, gure ametsei zentzua emateko joaten ginela zinemara edo, agian, areto ilun hartara joanda, mundua ikusteko dugun modua birpentsatzea eragingo ziguten irudiak, soinuak, ideiak eta besteren bizipenak aurkituko genituela.\nHilabete luzez pandemiaren zigorra jasan ondoren, erantzunak berberak dira, oraindik ere indarrean daude; baina arrazoi indartsu horiez gain, eta aipatu ez ditudan beste batzuez gain, komeni da errealitate larriak aretoetara eraman dituen beste batzuk ere gehitzea. Lehenik eta behin, filmak zinema areto batean ikustearen esperientziak, gutxiagotan egiten dugulako bada ere, ez duela zerikusirik etxeko egongelan ikustearekin. Bagenekien pandemiaren aurretik ere, baina orain hobeto dakigu. Dena den, aretoetara joatearen erritutik, gaur egun, komeni da horrek eragiten duen etekin ekonomikoa azpimarratzea; izan ere, horri esker mantentzen dira zabalik zinema aretoak, eta horri esker jarraitu dezakegu duela 125 urte baino gehiago hasitako erritua betetzen. Zinemara joateko ohitura ona lantzen jarraitzearen mende dago urte batzuk barru desagertu izana ez deitoratzea. Gehiegizka ari naizela uste dutenentzat, gogorarazi nahi dut duela hiru urte Espainiako estatuko pertsonen heren bat baino gehiago zinema-aretorik gabeko herrietan bizi zela.\nGure gizartean, ezin dugu imajinatu zinemarik gabeko mundu bat, baina gero eta haur gehiago dira, gazteagoak, proiekzio-aretorik gabeko mundu bat imajina dezaketenak. Nostalgia onuragarria izan daitekeela diote, baina sarritan axolagabekeriak eta gure bizitzako arazo ‘benetan garrantzitsuek‘ garaitzen gaituzte. Baliteke zinemaren bideragarritasuna (mundua imajinatzeko behar dugun zinema horrena) ‘eduki’ bihurtzearen araberakoa izatea.\nUrtero, azaroan, ZINEBIk mundu osoko kultur proposamen oso anitza biltzen du Bilbotarrentzat. Ikusi ahal izango ditugun film asko ez dira oraindik espainiar estatuan ikusi eta, ZINEBI bezalako jaialdirik gabe, agian ezingo genituzke inoiz ikusi. Aukera ezin hobea dugu, etorkizun ez oso urrun batean, zinemak zinema izaten jarrai dezan laguntzeko.


2021eko Mapamunditarrak ekimenak gorputzaren mugimenduari eskainiko dio edizio berria, sei erakusketa, hiru sormen-ekintza, zinema-ziklo bat eta lantegi irekiekin | Ayuntamiento de Pamplona\nJarduera guztiak doan izanen dira, eta Iruñeko (Ziudadela, Civivoxak eta Nafarroako Museoa), Uharteko eta Atarrabiako hainbat kultur gunetan eginen dira\nMapamunditarrak kultur programa urriaren 24ra bitarte eginen da Iruñeko, Uharteko eta Atarrabiako hainbat kultur gunetan, eta gorputzaren mugimenduari eskainita dago. Bere hamabosgarren edizioan, eta ‘Mugimendua sortzen duen mugimendu bat’ izenburupean, asmoa gorputzak zeharkatzen duten eta azaleratzen diren emozioak behatzea da. Horretarako, sei bakarkako erakusketa, hiru ekintza, zinema ziklo bat, lantegi irekiak eta ikastetxeei zuzendutako hezkuntza-proposamen bat programatu dira.\nMapamunditarrak ekimenak lan-ildo berean jarraitzen du, aurreko bost edizioetan egin bezala, gorputza ardatz hartuta, gizartea aldatzeko esparru gisa. Jorge Urdánoz Kultura eta Berdintasuneko zuzendariak eta Alexandra Baurés Mapamunditarren komisarioak gaur goizean aurkeztu dute aurreikusitako jardueren programa, bai eta Ziudadelako erakusketa-aretoetan, Mistoen eraikinean eta Labean, eginen diren erakusketak ere. Prentsaurrekoan ere hiru egilek parte hartu dute: Marianne Mispelaëre, Itsaso Iribarren eta Germán de la Riva, ostiraleko eta larunbateko sormen-ekintzen protagonistak.\nGeorges Didi-Huberman filosofoak honela definitzen du emozioa: gure barneko nitik jalgiarazi eta kanporantz hedatzen den mugimendua. Mapamunditarrak 2021 ekimenak “arteko” erdiko eremua aztertzea proposatzen du, hor gertatzen baitira emozioak: pertsonen artekoak zein pertsonen eta munduaren artekoak. Behin horretan egonda, haien potentziaz ohartarazten gaitu, bai eta zabaltzen duten energiaz eta haien eginkizun politikoaz ere. Horretarako, artista multzo bat gonbidatu du, pertsona anonimoen keinuak biltzeko, edo keinuak egiteko, sentitu eta pentsatzeko proposamen gisara. Hartara, erakusketak, perfomanceak, proiekzioak edo lantegiak eginez, ibilbide bat osatu dute bertatik behatu eta ekiteko.\nLau erakusketa Mistoen eraikinean eta Labean\nBihartik aurrera (ostirala), honako erakusketa hauek izanen dira ikusgai Ziudadelan: The Anonymous Project, Itsaso Iribarren & Germán de la Riva, Marianne Mispelaëre eta María Kourkouta. Nahiz eta artista gonbidatuek erabiltzen dituzten formak anitzak izan, argazkigintza, zinema, marrazkigintza, eskultura edo ekintzari lotuak, esperimentazio- eta hausnarketa-eremu amankomunak partekatzen dituzte.\nArtxibo-irudietan keinuak behatzea giza-komunitateak partekatzen dituen emozioak agerian uzten dituen praktika bat da: fitxategiak zer garen erakusten diguten ispilu bilakatzen dira. Horrela, The Anonymous Project taldeak Laberako egin duen proposamenak uretara salto egiten duten pertsonen argazkiak biltzen ditu, denak familia-albumetatik hartuak.\nHalaber, María Kourkoutak, Mistoen eraikinean, ‘found footage’ film laburra aurkeztuko du, 50eko eta 60ko hamarkadetako film grekoen pusketekin egina. Artistak pusketa horiek muntatu eta mantsotu ditu gorputzen adierazpenean arreta jarriz. Bestalde, Marianne Mispelaërek, Mistoen eraikinean aurkeztuko duen Silent Slogan sailean, Interneten aurkitutako mugimendu sozialen irudiak biltzen ditu, parte hartzaileen gorputz-kodea nabarmenduz ere.\nBeste alde batetik, artistaren keinua emozioen katalizatzaile gisa Mapamunditarren edizio honetan nabarmentzen den praktika bat da. Horrela, Itsaso Iribarren & Germán de la Riva artistek Mistoen eraikinean gorputzen zatiak aipatzen dituzten hainbat eskultura aurkeztuko dituzte. Publikoa horiekin erlazionatu daiteke, eta beraiek irailaren 18ko (larunbata) performancean aktibatuko dituzte. Marianne Mispelaërek, irailaren 17an zehar (ostirala), Mistoen aretoan esku hartuko du trazuaren keinua eginez marrazketa-ekintza batean.\nErakusketa horiek osatzeko, honako beste hauek ere eginen dira: Florencia Rojasen ‘Ibai berberetan’, Atarrabiako pilategian; META-colectivo taldearen ‘Compost-ables,’ Uharte zentroan, eta Fernando Renesen ‘Vestibulum’, NUPeko El Sario eraikinean.\nMarianne Mispelaëre, Itsaso Iribarren eta Germán de la Rivaren ekintzez eta programaren sei erakusketez gain, Mapamunditarrak edozeinek parte hartzeko beste hainbat jarduera ireki antolatu ditu Uharte zentroan, Nafarroako Museoan eta Iturramako Civivoxean. Denak doan izanen dira eta aldez aurretik izena eman behar da. Informazio guztia eskuragarri dago www.mapamundistas.com webgunean.\nIrailaren 23an eta 30ean eta urriaren 7an eta 14an (ostegunak), Uharte zentroan, 16:30etik 19:30era, hainbat lantegi ireki eginen dira META-colectivo taldearekin. Urriaren 8an, ostiralarekin, topaketa bat eginen da, 18:30ean Uharte zentroan, META-colectivo beraren zenbait kiderekin. Irailaren 25ean, larunbatarekin, 19:00etan, Nafarroako Museoan performance-hitzaldi bat eginen du Ana Esmithek, ‘Miss Beige’ bere pertsonaiaren inguruan. Haren agerraldiek aldarrikatze-kutsua dute beti, eta ez zaie umorea falta. Estereotipoen kontra egiten du eta ‘ez gustatzeko jaiotako pertsonaiatzat’ definitzen du bere burua.\nZinema zikloa urriaren 7an hasiko, da eta hiru ostegunez jarraian hiru film eta film labur bat proiektatuko dira Iturramako Civivoxean, 19:30etik aurrera. Lehenengo egunean Alain Gomisen ‘Felicité’ filma egonen da ikusgai, bizibidea Kinshasako (Kongo) taberna batean kantatzetik ateratzen duen ama ezkongabe baten egunerokotasunaren erretratua egiten duena. Urriaren 14an, ostegunarekin, Victor Forniés en ‘Un padre’ proiektatuko da, eta zuzendaria bera ere han egonen da. Pertsona maitatu bat, diktadura garaian eraildako aitona, bilatzeko erabakitik abiatuta, narrazio intimoa eta lirikoa sortuko du, isildutakoa gutxinaka argitzen duena, keinu askatzaile gisara. Azkenik, urriaren 21ean, ostegunarekin, saio bikoitzean ikusgai egonen dira, Iratxe Jaioren ‘Onder de Vleugel (Hegalaren pean)’ film laburra eta Laetitia Cartonen ‘Le grand bal (Dantza handia)’. Dokumental autobiografiko honek udaro Gennetinesen (Frantzia) egiten den dantza tradizionalen jaialdiaren zazpi egunak eta zortzi gauak kontatzen ditu.\nXV. Mapamunditarrak 2021\nThe Anonymous Project. ‘The Deep End’\nItsaso Iribarren & Germán de la Riva. ‘Hiriak, bideak, gorputzak eta pusketak’\nMarianne Mispelaëre. ‘Ukondoz ukondo’\nMaría Kourkoúta. ‘Itzulera Eolo kalera (sei pintura herrikoi)’\nErakusketa: Irailak 17 – urriak 24. Asteartetik larunbatera, 11:30etik 13:30era eta 18:00etatik 20:30era. Igande eta jaiegunetan, 11:30etik 13:30era\nFlorencia Rojas. ‘Ibai berberetan’\nErakusketa: Irailak 11 – urriak 24. Lantegiak: irailak 11. Larunbat, igande eta jaiegunetan, 11:00etatik 14:00etara eta 17:00etatik 20:00etara\nErakusketa: Irailak 3 – urriak 24. Ostiraletan, 17:00etatik 20:00etara; larunbatetan eta igandetan, 11:00etatik 14:30era\nNUP (El Sario)\nFernando Renes. ‘Vestíbulum’\nErakusketa: Irailak 3 – urriak 22. Astelehenetik ostiralera, 08:30etik 21:00etara\nIrailak 17, ostirala: 2021eko MAPAMUNDITARREN erakusketen irekiera Ziudadelako Labean eta Mistoen eraikineko 1. solairuan, eta Marianne Mispelaëreren ekintza, Mesurer les actes (Ekintzak neurtzea), egun guztian zehar, Mistoen eraikineko 1. solairuan.\nIrailak 18, larunbata: Itsaso Iribarren & Germán de la Rivaren ekintza. Silizioa. Hiriaren gainbehera, Mistoen eraikineko 1.solairua. Paseen ordutegiak: 12:00, 12:30 eta 13:00etan, goizez, eta 19:00, 19:30 eta 20:00etan, arratsaldez. Sarrera librea da, aretoan aurrez izena emanda pasea baino ordu erdi lehenago\nIrailak 23, osteguna, 16:30 – 19:30: Meta-Colectivo taldearen lantegi irekia Uharte Zentroan. Doako jarduera, aldez aurretik izena emanda.\nIrailak 25, larunbata, 19:00: Ana Esmith, Miss Beigeren performance-hitzaldia, Nafarroako Museoan. Sarrera librea, aldez aurretik gonbidapena hartuta, 17:00etatik aurrera, Museoko txarteldegian. Bi sarrera pertsonako, lekuak bete arte.\nIrailak 30, osteguna, 16:30 – 19:30: Meta-Colectivo taldearen lantegi irekia Uharte Zentroan. Doako jarduera, aldez aurretik izena emanda.\nUrriak 7, osteguna, 16:30 – 19:30: Meta-Colectivo taldearen lantegi irekia Uharte Zentroan. Doako jarduera, aldez aurretik izena emanda.\nUrriak 8, ostirala, 18:30: topaketa Meta-Colectivo taldearekin Uharte Zentroan.\nUrriak 7, osteguna, 19:30: Alain Gomisen ‘Félicité’ filmaren proiekzioa, Iturramako Civivoxean. Sarrera librea, aurrez izena emanda.\nUrriak 14, osteguna, 16:30 – 19:30: Meta-Colectivo taldearen lantegi irekia Uharte Zentroan. Doako jarduera, aldez aurretik izena emanda.\nUrriak 14, osteguna, 19:30: Víctor Forniésen ‘Un Padre’ filmaren proiekzioa eta solasaldia zuzendariarekin, Iturramako Civivoxean. Sarrera librea, aurrez izena emanda.\n• Urriak 21, osteguna, 19:30: Iratxe Jaioren Onder de Vleugel (Hegalaren pean) eta Laetitia Cartonen Le grand bal (Dantza handia) filmen proiekzioa, Iturramako Civivoxean. Sarrera librea, aurrez izena emanda.


Egungo egoera klimatikoa larria dela onartzen du euskal gazteriak, baina ez dago ohiturak aldatzeko prest\nPublikatuta: 2022/05/21 11:45 (UTC+2) Azken eguneratzea: 2022/05/22 09:15 (UTC+2)\nEuskal gazteriaren % 78,8 kezkatuta agertu da krisi klimatikoagatik, Gazteen Euskal Behatokiak egindako inkesta baten arabera.\nEAEko gazteek larritzat jo dute klimaren egoera\nKrisi klimatikoak euskal gazteen kezka eragiten du eta % 78,8ak larrialditzat jotzen du egungo egoera baina, oro har, uko egin diote horri aurre egiteko euren eguneroko bizitzan zenbait aldaketa egiteari.\nGazteen Euskal Behatokiak 400 pertsonari egindako inkesta baten arabera, euskal gazteriari amorrua (% 50,2) eta sumina (% 45,5) eragiten die klima aldaketan pentsatzeak, eta erdiak (% 50,1) uste du klima aldaketaren aurkako borrokak lehentasunezkoa izan beharko lukeela EAEn.\nGehiago dira iturri berriztagarrietako energia erabili nahiago luketenak, elektrizitateak prezio handiagoa izatea ekarri arren (% 54,2), haren aurka agertzen direnak baino, baldin eta prezio altuagoa ordaindu behar izatea badakar (% 37,1). Nolanahi ere, hamar gaztetik zortzi prest egongo lirateke haien inguru hurbilean energia berriztagarrien instalazio bat izateko (% 83,3).\nKrisi klimatikoari aurre egiteko egungo eredu ekonomikoa eta kontsumo ohiturak aldatzea beharrezkotzat jotzen badute ere, euren egunerokoan zentzu horretan egiten dituzten ekintzak mugatuak dira. Proposatutakoen artean, bi baino ez dituzte egiten gehienek, alegia, zaborra bereiztea birziklatzeko eta norberak poltsa eramatea erosketak egiteko.\nIngurumena zaintzeko ekintzak normaltasunez egiteari dagokionez, honako hau baino ez du gehiengoak egiten: plastikoen kontsumoa murriztea edo oinez edo bizikletaz joatea 3 km baino gutxiagoko hiri-ibilbideetan.\nBestalde, gazteak ez daude Internet bidezko erosketak murrizteko –horrek etxez etxeko banaketa dakar– edo hurbilekoa izateagatik kostu handiagoa dakarten erosketak egiteko prest.


Udalak, Euskal Fondoarekin lankidetza hitzarmena sinatu du. — Oñatiko udala\nUdalak, Euskal Fondoarekin lankidetza hitzarmena sinatu du.\nEl Salvador eta Guatemalan, bi garapen proiektu gauzatzeko. Oñatik, 40.000 euroko diru laguntza emango du.\nEuskal Fondoa 1996an sortutako irabazi asmorik gabeko elkartea da. Euskal Herriko toki korporazioek eta toki izaerako beste erakunde batzuek osatzen dute.\nOñatiko udalak urteak daramatza Euskal Fondoarekin lankidetzan eta aurten ere, hitzarmen berria sinatzea erabaki da. Hala, garapenaren aldeko nazioarteko lankidetzarako udal diru laguntzetatik, 40.000 euro Euskal Fondoaren esku utziko dira El Salvador eta Guatemalan babesten dituen bi proiektutara bideratu ditzan.\nLehen proiektua, El Salvadorreko Chatanengo Departamentuko 17 udalerritan kokatzen da eta hiri hondakin solidoen kudeaketa osoa sendotzean datza. Teknikoki, hondakinen kudeaketa hobetzeko, batutakoa konpostatze plantan zentralizatzea aurre ikusten da. Konpostatze plantetatik errefusa gunetara hondakinak trinkotuta garraiatzeko kamioi bat erosiko da eta udalerri bakoitzean, ingurumen batzordeak antolatuko dira.Horretarako, 51 pertsona, gizon eta emakume, profesionalki trebatuko dira.\n77.000 biztanlerengan eragina izango duen proiektu hau, 12 hilabeteko epean gauzatu asmo da. 108 mila euroko aurrekontua du eta Oñatitik, 20.000 € bideratzea onartu du udalak.\nOñatiko diruz babestuko den bigarren proiektua berriz, Guatemalako Fray Bartolomé de las Casas udalerrian kokatzen da, La Balsita deritzon herrixkan. Helburua, 4 kilometro eta erdiko luzera izango duen landa bidea eraikitzea da. Baina oraingoz, lehen faseari ekingo zaio eta 6 metroko zabalera izango duen 2 kilometro eta erdiko bidea egingo da.\nBideak, La Balsita herrixkako bizilagunek landatutako produktuak merkatura eramateko erraztasunak ez ezik, osasun eta hezkuntza zerbitzuetara iristeko aukera ere emango du.\n6 hilabeteko epean gauzatu asmo den proiektu honek 86.000 euroko aurrekontua du eta Oñatitik, 20.000 eurorekin lagunduko da.\nGogoratu bestalde, Udalak beste ia 90.000 euro bideratuko dituela garapen bidean dauden herrialdeetako bizilagunen egoera sozio ekonomikoa hobetzeko proiektuetara. Partikularrek nahiz gobernuz kanpoko erakundeek proiektuak aurkezteko epea, uztailaren 7an, datorren astelehenean amaitzen da. Proiektuak eta dagozkien eskaerak udal bulegoetan presentatu behar dira.


Gipuzkoako Batel Liga – Page 3 – Hernaniko Arraun Elkartea\nEguraldi zakarrari ederki aurre egin diote neska seniorrek\n14 February, 2016 by Hernaniko Arraun Elkartea\nNeska seniorrak, Pasaiako estropadan: Añarbe, Enara, Uxue, Miren eta Ainhitze. (Argazkia: Josu. Z)\nGoizean goiz mugitu behar izan dute gaurkoan klubeko kideek. Izan ere, 10:00etan hasi da Gipuzkoako Batel Ligako bosgarren jardunaldia, Pasaian. Eguraldi txukunarekin hasi dira estropadak, San Juaneko klubaren paretik Lezo aldera ibilbidea osatuz; baina, neska seniorren txanda iritsi denean, euria eta haize zakarra altxa dira.\nJarraitu IrakurtzenEguraldi zakarrari ederki aurre egin diote neska seniorrek\nPasaiara itzuliko dira batelak\n10 February, 2016 by Hernaniko Arraun Elkartea\nMutil kadeteak, Pasaiako estropada batean. (Argazkia: Xabier Gurrutxaga/HAE)\nGipuzkoako Batel Ligaren barnean, bosgarren jardunaldiaren txanda izango da igandean. Estropadak 10:00etan hasiko dira, Pasaian. Hernanik zortzi batelekin parte hartuko du:\nNESKETAN: Bi haur-kadete, bi senior (horietako bat, mistoa)\nMUTILETAN: Haur mailako 1, kadete 1, eta 2 jubenil.\nLigako lehen postuan daude mutil jubenilak\n1 February, 2016 by Hernaniko Arraun Elkartea\nMutil jubenilen A ontzia, ziabogan. (Argazkia: Xabier Gurrutxaga/HAE)\nGipuzkoako Batel Ligan buru-belarri murgilduta dabil Hernaniko Arraun Elkartea. Momentuz, lau jardunaldi jokatu dituzte klubeko kideek, eta mutil jubenilen A batelak sailkapeneko lehen postuan jartzea lortu du, Getariarekin 65 puntutara berdinduta. Izan ere, aurkari zuzen izaten ari diren Getaria\nJarraitu IrakurtzenLigako lehen postuan daude mutil jubenilak\nPasaiak hartuko du batel ligako laugarren jardunaldia\n30 January, 2016 by Hernaniko Arraun Elkartea\nNeska gazteak, entrenatzen, Elorrabin. (Argazkia: Patxi Artola / HAE)\nGipuzkoako Batel Ligako laugarren jardunaldia Pasaiako badian izango da, berriro ere. Igandean izango dira estropadak, 10:00etan. Berriro ere ahalik eta lanik onena egitera irtengo dira klubeko kideak.\nPasaian ere mutil jubenilek lortu dute posturik onena\n24 January, 2016 by Hernaniko Arraun Elkartea\nMutil jubenilen A ontzia, Pasaiako estropadaren irteeran. (Argazkia: Xabier Gurrutxaga/HAE)\nBukatu berri da estropadaz betetako asteburua. Donibane Lohizuneko Urdazuri ibaian eta Pasaiako badian aritu dira nor baino nor Hernaniko arraunlariak; Gipuzkoako Batel Ligaren barnean. Mutil jubenilen A ontziak lortu ditu emaitza onenak bi egunetan. Donibane Lohizunen bere mailako lehenak izan ziren hernaniarrak, baina, Pasaian, getariarrak aurreratu zaizkie. Edonola, honako arraunlariek osatutako batelak eman ditu asteburuko albiste onenak: Xabat Pastor, Jon Herrero, Asier Salaberria eta Andoni Saizar.\nJarraitu IrakurtzenPasaian ere mutil jubenilek lortu dute posturik onena\nMutil jubenilek lortu dute lehen garaipena\n23 January, 2016 by Hernaniko Arraun Elkartea\nMutil jubenilak, Donibane Lohizuneko estropadan. (Argazkia: Xabier Gurrutxaga/HAE)\nDenboraldiko lehen garaipena mutil jubenilek ekarri dute Hernanira. Hain zuzen ere, Donibane Lohizune izan da Gipuzkoako Batel Ligako bigarren jardunaldiaren lekuko, eta bertan, euren mailako azkarrenak izan dira jubenilak, 8 minutu eta 59 segundoko denborarekin. Ziabogako denboran laugarren postuan egon dira (4:54), baina, bigarren luzean egindako lan onari esker eskuratu dute garaipena. Gertu izan dute Getaria, 82 ehunenekorengatik geratu baita bigarren postuan.\nJardunaldi bikoitza izango du ligak asteburuan\n22 January, 2016 by Hernaniko Arraun Elkartea\nHaur mailako mutilak, joan den larunbateko estropadan. (Argazkia: Josu. Z)\nGipuzkoako Batel Ligaren barnean, bi jardunaldi egongo dira jokoan datorren asteburuan. Bigarren jardunaldiko estropadak larunbatean izango dira, 15:00etan. Donibane Lohizune izango da lehien eszenatokia, Urdazuri ibaian uretaratuko baitira batelak. Igandean, berriz, 11:30ean, Pasaian izango dira hirugarren jardunaldiko estropadak.\nJarraitu IrakurtzenJardunaldi bikoitza izango du ligak asteburuan\nLehen jardunaldian emaitza politak lortu ditu Hernanik\n18 January, 2016 by Hernaniko Arraun Elkartea\nHaur-kadete mailako neskak, larunbateko estropadan. (Argazkia: Xabier Gurrutxaga/HAE)\nJoan den larunbatean abiatu genuen Gipuzkoako Batel Liga, Pasai Donibanen. Urtero legez, lehenengo jardunaldiko estropada guztiak erlojupekoak izan ziren, eta hernaniarrak pozik geratu ziren lortutako emaitzekin.\nJarraitu IrakurtzenLehen jardunaldian emaitza politak lortu ditu Hernanik\nBatel denboraldia Pasaian hasiko da\n8 January, 2016 by Hernaniko Arraun Elkartea\nHamabost jardunaldik osatuko dute aurtengo liga, eta Hernanik zortzi batelekin parte hartuko du.\nNeska kadeteak, iazko estropada batean. (Argazkia: Xabier Gurrutxaga/HAE)\nPasaiak hartuko du Gipuzkoako Batel Ligako lehen jardunaldia, datorren larunbatean, 16:00etan. Pasai Donibane Koxtape klubak antolatu ditu estropadak, eta 100 batel inguruk parte hartuko dute. Ohi bezala, haur mailatik hasi eta seniorretara bitarteko estropadak egongo dira jokoan, gizon zein emakumeetan; maila bakoitzari dagokion distantziarekin.\nJarraitu IrakurtzenBatel denboraldia Pasaian hasiko da\nLoiola eta Pasaiaren ostean, Oriora\n10 March, 2015 by Hernaniko Arraun Elkartea\nNeska kadeteak, Loiolako estropada hasi aurretik. (Argazkia: Klausser/Picasa)\nJoan den asteburuan berriro ere Gipuzkoako Batel Ligako bi jardunaldi jokatu zituzten Hernaniko arraunlariek. Aurtengo denboraldian lehen aldiz eguzkipean aritu ziren arraunean klubeko kideak, eta hemen ikus daitezke Loiolako eta Pasaiako emaitzak. Loiolan, esaterako batel bat baino gehiago oso ongi aritu ziren, eta mutil kadeteek eta neska jubenilek bigarren postuak lortu zituzten.\nDatorren asteburuan, igandean izango da ligako jardunaldia. Orion izango dira estropadak, 10:00etan.


Barbadosek Ingalaterrako koroa baztertu du, eta errepublika aldarrikatu du | Mundua | Berria\nBarbadoseko Lehen ministro Mottley, Mason presidentea, Rihanna eta Charles Mountbatten-Windsor, ekitaldian. BERRIA Tamaina handiagoan ikusi\nMunduak beste errepublika bat du. Barbadosek estatuburutzatik kendu du Ingalaterrako Elizabeth II.a, eta bere burua errepublika aldarrikatu du. Sandra Mason presidente izendatu dute, Euskal Herrian gaua zenean eginiko ekitaldi arranditsu batean.\nKaribeko uharte bat da Barbados, ia 300.000 biztanlekoa. 1966. urtean independentzia lortu zuen, baina Commonwealth delakoan geratu zen, eta Ingalaterrako monarka estatuburu gisa gorde zuen.\nGatazkarik gabeko dibortzioa izan da, ordea. Izan ere, Bridgetownen eginiko ekitaldian, Charles Mountbatten-Windsor Elizabeth II.aren semea mintzatu da, besteak beste, eta aitortu egin du «esklabotzaren izugarrikeria». 1625an aldarrikatu zuten ingelesek uhartearen jabetza, eta mende horretan eraman zituzten esklabo beltzak hango etxaldeetan lan egitera. Esklabotza 1833. urtean abolitu zuten. Gaur, uhartearen populazioaren %91 beltza da, eta bakarrik %4 da zuria.\nEgoera instituzionala aldatu bada ere, Erresuma Batuaren eta Barbadosen arteko loturei eutsiko dietela adierazi zuen monarkiaren ordezkariak, eta erreginak «zoriona, bakea eta etorkizunerako oparotasuna» opatu zion errepublika berriari.\nHerrialdeko lehen presidenteak 72 urte ditu, eta uhartearen gobernadorea izan da 2018. urtetik. Barbadosko Itsasontzi Errepublikak lehen bidaia hasi du», esan du Masonek ekitaldian. «Ekaitz guztien gainetik egin dezala, gure herrialdea eta herritarrak gure aurrean dauden ostertz eta kostaldeetan lehorreratzeko».\nIragarri dutenez, errepublikaren lehenengo erabakietako bat Rihanna abeslaria heroi nazional izendatzea izango da. Izan ere, Robyn Rihanna Fenty musikaria herrialdeko Saint Michael hirian jaio zen, 1988. urtean. Kantariak parte hartu du ekitaldian.


Ezberdina, baina berezia... amaitu da 'Uda bizia'\nOstegunean Arruegi eta Saturdi auzoetara ibilaldia izan genuen, eta ostiralean amaiera eman genion Sahararako material bilketarekin, Porrotxen bisitarekin eta pelikula emanaldiarekin. Ikusgai dituzue azken hiru asteetan burututako ekintzetan ateratako argazkiak.\nAzken txanpan bete-betean sartuta, 'Plaza irrintzika' eta Aiestaran Erreka auzorako ibilaldiarekin hasi genuen astea\nAstelehenean, Plaza irrintzika haur-berbenan dantza egin zuten txikienek, euren mozorro eta guzti. Atzo, 5. eta 6. mailako gaztetxoek Aiestaran erreka auzoa bixitatu eta bainutxoa hartuz gozatu zuten\nUrtesabel auzora ibilaldia eta bertso eskolako ikasleen saioa izan genituen ostegun eta ostiral goizean\nOstegunean Urtesabel auzo aldera eginiko txangoan untxiak ikusteko aukera izan zuten bertan. Ostiral goizean, berriz, ikasturtean landutakoa praktikan jarri ahal izan zuten bertso eskolako ikasleek.\nDrone ikastaroa izan genuen atzo\nAtal teorikoa dronearen oinarrizko kontzeptu eta funtzionamenduari enfokatua zegoen, eta atal praktikoa ondoren, erabilerara enfokatua. Ederki pasa zuten gaztetxoek.\nMunduan berbena ikuskizuneko eta Buruarinak egiteko tailerreko argazkiak\nAstelehenean, Munduan berbena izan genuen parke botanikoan, Txatxilipurdi taldearen eskutik. Asteartean berriz, buruarinak egiteko tailerra, Resti pilotalekuan.\n2020/07/09 Kultura Ikuskizuna\nLehen astea atzean utzita, aurrera doa ZALDIBIAN, UDA BIZIA! egitaraua\nHainbat argazki dituzue ikusgai: gorputz perkusio tailerrekoak, Baso bizi tailerrekoak, Matraka Ma Non Tropo ikuskizunekoak, Ginkanakoak eta Plaza irrintzika berbenakoak. Gaur ibilaldie dute haurrek, Egileor auzora.\n2020/07/08 Kultur etxea\nUdal liburutegia irekita egongo da uztailaren 30era arte, aurrez txanda hartu beharrik gabe\nGoizeko ordutegian egongo da zabalik, 9:00etatik 15:00etara. Derrigorrezkoa da sartu aurretik maskarilla jartzea eta sarrerako aparagailuan eskuak garbitzea. Irakurleek ezingo dituzte apaletako liburuak ukitu, baina bai liburuak etxera eraman edo etxean dituztenak itzuli. Ordenagailuak erabilgarri daude, eta liburutegiko mahaietan launa pertsona eser daitezke gehienez. Zalantzarik izanez gero, deitu 943160338 zenbakira.\n2020/07/03 Kultura Ikuskizuna\nMusika eskolako ikasleek online eskainitako kurtso amaierako kontzertua, ikusgai\nUrtero legez, musika eskolako ikasleek kurtso amaierako kontzertua eskaini dute. Aurtengoa berezia izan da, internet bidez bakarrik ikusi eta entzun ahal izan baitugu. Sarera igo dute, guztion eskura egon dadin.\n2020/07/03 Ikuskizuna Kultura\nUDA BIZIA! Matraka ma non tropo ikuskizuna\nUztailak 6 astelehena, 10:30ean:LH 1. eta LH 2. mailakoentzat, 11:30ean: HH 4 eta 5 urteko gelako haurrentzat. Euria bada Resti pilotalekuan.


Unai Elorriaga idazlea Brnoko euskara ikasleekin aritu zen Mintzanet bitartez | Etxepare Euskal Institutua\nUnai Elorriaga idazlea Brnoko euskara ikasleekin aritu zen Mintzanet bitartez\nJoan den astelehenean -apirilaren 20an- Unai Elorriaga idazleak Brnoko (Txekia) unibertsitateko ikasleekin batera ‘SPrako tranbia’-‘Un poco de chocolate’ aztertu zuen, Nagore Jimenez Etxepare Euskal Institutuko irakurlearen laguntzarekin, Mintzanet egitasmoaren bitartez. Bideoa ikusgai dago jada.\nAste oparoa izan du Unai Elorriagak, izan ere, 2014ko Kritikaren Saria eskuratu berri du ´Iazko hezurrak´ indarkeriari buruzko gogoeta nobelatuari esker, narratiba atalean. Felipe Juaristik, bestalde, poesia atalekoa irabazi du ´Piztutako etxea´ lanari esker. Zorionak!\n‘Euskal Sortzaileak Sarean’ proiektua 2014an jarri zuten martxan Etxepare Euskal Institutuak eta Maramara* taldeko Mintzanet egitasmoak. Euskal sortzaileek Mintzanet bidezko prestakuntza-saioak eskaini dizkiete munduko unibertsitateko euskara eta euskal kultura ikasleei.\nJarraian egitasmoaren denboraldi berria hasiko da, eta Pio Perez-ek emango dio hasiera, apirilaren 24an Moskuko ikasleekin euskal kulturaren inguruko saioa burutuz, Ainhoa Ayerbe irakurlearen laguntzarekin. Maiatzaren 22an, aldiz, Harkaitz Cano Poznaneko (Polonia) ikasleekin arituko da bere obraren inguruan. Hurrengo parte-hartzailea Eider Rodriguez izango da, ekainaren 22an Konstanzako (Alemania) ikasleekin arituko dena.


Orioko gizonezkoen traineruak gaurko bigarren denborarik onena markatu du - Karkara.eus\nOrioko gizonezkoen traineruak gaurko bigarren denborarik onena markatu du\nKarkara 2018-09-09 13:09\nHondarribiak irabazi du aurtengo Kontxako Bandera, pasa den igandeko denborez baliatuz, eta Urdaibai izan da jardunaldiko azkarrena.\n123. Donostiako Estropada jokatu da gaur eguerdian Donostian. Orioko gizonezkoen txalupak lehen txandan arraunean egin du, Bermeo-Urdaibai, Donostiarra eta San Pedrorekin batera. Hasiera, oriotarrak estropadaren buruan jarri dira, baina itsaso zabalean Bermeok aurre hartu die eta 3 segundura jarri da etxeko trainerua.\nEstropadan zehar tarteak mantendu badira ere, irla parean olatua hartu dute oriotarrek eta pare-parean jarri dira bi ontziak badian. Dena dela, oriotarrek ez dute Bermeoko ontzia pasatzerik izan, eta bizkaitarrak baino hiru segundu beranduago helmugaratu dira. Dena dela, jardunaldiko denborarik onenak markatu dituzte bermeotarrek eta orioarrek.\nOrioren eta Bermeoren arteko lehia estua izan bada ere, aurreko igandeko denborak kontutan hartuta, ohorezko txandan erabaki da aurtengo Kontxako Banderaren irabazlea nor den. Estropada osoan zehar, lehia bizi-bizia jokatu dute Hondarribiak eta Zierbenak, baina azken txanpa zirraragarriaren ostean, Bidasoako ontzia bi segundu lehenago helmugaratu da, eta Kontxako Bandera irabazi du.\nIñaki Arosegik ETB1 ean azaldu duenez, "gustura" dira Oriok jardunaldi honetan bere maila eman duelako. "Aurreko astean ez genuen gure maila eman. Gaur lan ona egin dugu, baina pena izan da ez dugulako txanda irabazterik izan. Dena dela, sailkapen orokorrean hirugarren postuan sailkatu gara".\nBestalde, Arostegik eskerrak eman dizkie herriko traineru babestu duten zaletu guztiei. "Orioko zaleak dira txapeldunak".\nDONOSTIAKO ESTROPADAKO 2. JARDUNALDIA\n1.- Bermeo-Urdaibai 19:46,78\n2.- Orio 19:50,40\n3.- Hondarribia 19:54,06\n4.- Zierbena 19:55,82\n5.- Donostiarra 20:21,86\n6.- Cabo 20:27,50\n7.- San Pedro 20:28,06\n8.- Santurtzi 20:36,98


Haur eta Gaztetxoen Kantari Jaialdiak emanaldi jendetsua eskaini zuen Lodosan. Noticias de Gipuzkoa\nHaur eta Gaztetxoen Kantari Jaialdiak emanaldi jendetsua eskaini zuen Lodosan\nNafarroako hainbat ikastetxetako 15 talde bildu ziren jaialdiaren bigarren emanaldian\n2016(e)ko martxoaren 15a, asteartea - 06:04etan eguneratua\nJaialdiko uneetako bat. (UTZITAKOA)\niruñea- Orkoienetik igaro ondoren, joan zen larunbatean, Haur eta Gaztetxoen Kantari Jaialdiaren bigarren edizioa Lodosara iritsi zen. Nafarroako hainbat ikastetxetako haur taldeak eszenaratzea eta euskal musika sustatzea helburu duen jaialdiaren emanaldiari 18.00etan eman zi-tzaion hasiera, publikoaren harrera beroarekin. Denetara, 15 taldek parte hartu zuten emanaldi jendetsu honetan.\nEuskal Kantuzaleen Elkarteak, Nafarroa Oinez eta Lodosako Udalaren laguntzarekin antolatu zuen emanaldi hau. Aurtengo Nafarroa Oinez Viana eta Lodosako ikastolen artean antolatzeak eraman du Lodosara jaialdia, izan ere, Nafarroa Oinez ospatzen den herrian burutzen da jaialdi honen ekitaldi bat urtero.\nNafarroako lau ikastetxe publiko eta ikastola desberdinetako 100 haur, gazte eta musikari oholtzara atera ziren guztira 15 kanta eskainiz.\nLodosa a capella talde gonbidatuak eman zion hasiera ekitaldiari, Txoriak txori eta Maitia galde egin zautan kantekin. Gero talde desberdinen txanda izan zen. Tafallako partaideek 8 ur edalontzi, Zarena zarelako eta Muskaria zaharreko abestu zuten. Olibako Ama Birgina Eskola Publikoak Kax-kax atean, Baldorba eta Loretxoa eskainiko zuen. Elizondoko neska talde batek Aberriaren mugak kantatu zuen eta, azkenik, Lodosako Ibaialde ikastolakoek Airez aire dabil, Txanpon baten truke eta Xalbadorren heriotzan prestatu zuten emanaldirako.\nJaia Tuterako Muskharian taldeko bisitarekin amaitu zen. Saioari agurra emateko partaide guztiak oholtzara igo eta ikusleekin batera Guk euskaraz eta Euskaraz Bizi Nahi dut abestu zuten txaloen artean.\nDagoeneko bere 21. ediziora iritsi den Haur eta Gaztetxoen Kantari Jaialdiaren helburua Nafarroako haur eta gaztetxoen euskararekiko eta kantuarekiko zaletasuna piztea da. - D.N.


I+G-an inbertsioa sustatzeko “erreboluzio” bat prestatzen ari al da Bizkaian? I+G-an inbertsioa sustatzeko “erreboluzio” bat prestatzen ari al da Bizkaian?\nHome Gizartea Ekonomia I+G-an inbertsioa sustatzeko “erreboluzio” bat prestatzen ari al da Bizkaian?\nOrain dela hilabete bat gutxi gora behera, BBC-k teknologiari buruz daukan programan, Bizkaiko Foru Aldundiak udaberrian martxan jarriko duen “Fondo Innova” proiektua aztertzen zuen, I+G zein Berrikuntzari laguntza ekonomikoa ematea helburutzat duen proiektua.\nGaur berriz ere ibiliko gara proiektu honi buruz, teknologian espezializatuta dagoen thenextweb.com argitalpen digitalak, Alice Bonasio-k sinatutako erreportai zabala zuzendu diolako ekimen honi, eta baita Euskal Herriko Autonomia-Erkidegoan ematen ari diren berrikuntzei.\nAlexak (Amazon-ek duen web aztertzaile Sistema) dioenez, hau, munduan zehar gehien bisitatzen diren 3.000 argitalpen digitalen artean dago. Ideia bat izateko helburuarekin, aurkibide honetan, Euskal Herriko egunkari irakurrienak 10.000. posizioa du. Gu, aboutbasquecountry.eus, 270.000. posizioa du gutxi gora behera (posizio duina gu bezala blog batentzat).\nHau da, teknologia berrien sektorean erreferente globala da, eta argitalpen honetan euskaldunei buruz esaten dena, munduko txoko guztietan irakurriko da.\nArtikuluarekin ados gaudela aipatu behar dugu. Hala ere, oraindik ez da errealitaten parte, baizik eta martxan dauden proiektuen eraginak izango dira.\nGure esperientziagatik badakigu, euskal gizartea errealitatea ez den zerbaitetan sinestearen parte ez dela (eta era berean, lortutako arrakastak antzemateko). Baina, esperientzia baliagarria izan behar zitzaigun. Orain dela 30 urte, Euskal Herriko “indar bizien” zati garrantzitsu batek, begirada sinesgogortasunarekin, edota amorruarekin begiratzen zuten Bilbao Metropolitanoaren eraldakuntzarentzat martxan jartzen ziren proiektuak. Gaur egun, proiektu guzti horiek arrakasta dira munduan zehar, hala ere, honen kontra zeuden gehiengoa estropezu bat gertatzearen itxaropenean daude, erratuta ez zeudela adierazteko.\nHerrialde honetan I+G-an egiten ari garen apustuaren emaitzak, ez dira denbora gutxian ikuskatuko. Era berean, pasa den hamarkadaren 80 urteetatik aurrera, euskal Insitutzioek martxan jarritako eraldaketa industrialaren planek. Baina azken hauek, gizarte industrial aurreratua eta indartsua izaten jarraitzera eraman zigutenek izandako emaitza onen bezala, gaur egungoek ere emaitza onak izango dituzte.\nEmango dituzte eta ematen dituzte. Nork uste zuen orain dela 25 urte, euskal industriak rol garrantzitsua izango zukeela industria aeronautiko eta aeroespazialean? Nork pentsatzen zuen askok “ergelkeria supino” bezala izendatzen zuten Zamudioko Parke Tenologikoa, euskal industriaren motorretako bat izango litekeela?\nHau da, kanpotik begiratzen gaituzte, eta interesgarriak iruditzen diegu. Bitartean, kuriosoki, herrialde honek ibilbide txarra izatea nahi dutenek, bere “salbatzaile” bihurtzeko esperantzarekin, “dena desastre” bat dela esaten jarraitzen dute.\nZalantza gabe, ez gara perfektuak, baina ondo legoke nondik gatozen eta azken 40 urteetako ibilbidean gertatutakoa pentsatzea.\nPrevious articleIkuspuntuak 2017, martxoak 19: Meatzaldea (aurreratzea)\nNext article1936an Iparralde Euskadi zen eta bertako dantzariek Ikurriña eragiten zuten (1936ko Dokumentala 3Dn)


Hormigoiaren inertzia termikoaz baliatuz energia-eraginkortasuna hobetzeko ikerketa | Blog Eraikal\nEraikalen, Echor prototipoa, hormigoi armatuzko etxebizitza jasangarria , etxebizitza Solar Decathlon Europe 2012ren esparruan aurkeztuta, lehiaketatik kanpo.\nEchor eraikinaren harira, Zimendu Zementuaren eta haren aplikazioen Espainiako Institutuak (IECA) “Hormigoiaren inertzia termikoaz baliatuz energia-eraginkortasuna hobetzeko ikerketa”-ren emaitzak azaldu zituen. Ikerketa Sevillako Unibertsitateko Termotecnia taldeak egin du, eta agerian utzi du energia-kontsumo ia nuluko eraikinak (EECN) lortu daitezkeela, klimatizazio arloan % 69 ere aurreztera iritsi daitezkeenak, teknika guztiz bioklimatikoak erabiliaz aktibatu daitezkeen hormigoizko eraikuntza-irtenbideen bidez.\nEraikinetan oro har hormigoia erabiltzeko joerak hainbat arrazoi ditu funtsean: egiturarako gaitasuna, suarekiko erresistentzia, isolamendu akustikoa eta honez gero aski ezagunak diren beste hainbat prestazio. Hala ere, Sevillako Unibertsitatearen ikerketak agerian utzi ditu hormigoiak, inertzia-termiko altukoa den heinean, energia-eraginkortasunari dagokionez eskaintzen dituen abantailak. Manuel Vera, IECAren Hegoaldeko zuzendariak azaldu zuenez, “Herritar arruntari energia-faktura merkatuko zaio, klimatizazio sistemekiko mendekotasuna gutxitzen delako. Oro har, etxebizitza bakoitzean 4 hilabeteko kontsumoa aurreztuko litzateke urtean”.\nIzan ere, inertzia termikoari esker tenperatura gorabeherak samurtu daitezke: kanpo- eta barne- tenperaturen artean denbora-desfasea egon dadin laguntzen du eta tenperatura altuenaren eta baxuenaren arteko diferentzia gutxitzen, hartara erosotasun-maila egokia lortuz.\nIldo horretatik, EKT inertzia termikoa aintzat hartzeko aukera ematen du energia-eraginkortasuna kuantifikatzeko kalkuluetan, eta hark klimatizazio arloan aurrezteari dagokionez dakartzan onurak balioesten ditu. Hala ere, ez da ohikoa inertzia termikoa aintzakotzat hartzea normalean egiten diren eskaera eta kontsumo kalkuluetan , beharbada nahikoa ezagutzen ez delako eta horretarako egokitutako tresnak falta direlako.\n“Hormigoiaren inertzia termikoaz baliatuz energia-eraginkortasuna hobetzeko ikerketa”ri buruzko aurkezpen honetan:\nEnergia-kalifikazio altua lortzeko hobekuntza-estrategiak deskribatzen dira:\nIsolamendua hobetzea eta tradiziozko eraikuntza-sistemak alde batera uztea hormigoizko irtenbideei bide egiteko;\nEstankotasuna hobetzea eta emari aldakorreko sistemak sartzea;\nKristalezko galeria sartzea;\nUdaran egongela gauez aireztatzea;\nTermikoki aktiboak diren solairu-armazoiak.\nIturria: Higiezinen Behatokia , 2012/11/16\nThis entry was posted in Eraginkortasun energetikoa, Praktika Onak and tagged Eraikina, Hormigoi, Termoteknika. Bookmark the permalink.


Norberaren eginkizunetarako egunak (sektore pribatuan) – Bizilan\nNorberaren eginkizunetarako egunak (sektore pribatuan)\nGazteleraz “asuntos propios” moduan ezagutzen ditugun egun hauen nondik-norakoak azalduko dizkizuegu hemen. Funtzionarioen kasuan egun hauei “egun moskosoak” deitzen zaie eta erregulazio propioa daukate. Artikulu honetan, ordea, sektore pribatuan aritzen diren langileen egoera aztertuko dugu.\nLangileek -zenbaitek- norberaren eginkizunetarako egunak har ditzakete eta lanera huts egin. Egun hauek hartzeko arrazoia edozein izan daiteke eta, gainera, ez da beharrezkoa enpresari azaltzea arrazoi hori zein den. Hau da, eguna libre har dezakegu enpresari azalpenik eman gabe. Kontuz! Azalpenik eman behar ez izateak ez du esan nahi aldez aurretik abisatu behar ez dugunik, geroxeago ikusiko dugunez.\nLangile guztiek honelako egunak hartzeko eskubidea al daukate?\nEz. Norberaren eginkizunetarako egunak ez daude Langileen Estatutuan jasota.\nIzan ere, Langileen Estatutuak, 37. artikuluan, egun libreak eta baimenak jasotzen ditu (ezkontzagatik, etxez aldatzeagatik, senideen ospitaleratze edo heriotzagatik…). Hauek guztiak baimen ordainduak dira eta, disfrutatu ahal izateko, beharrezkoa da enpresari arrazoia justifikatzea. Egun libreen inguruko informazio guztia beste artikulu honetan kontsulta dezakezu: Egun libreak edota baimen ordainduak.\nHala ere, esan bezala, Langileen Estatutuak ez du ezer aipatzen norberaren eginkizunetarako egunen inguruan. Beraz, ez da sektore pribatuko langile guzti-guztiek aitortuta daukaten eskubide bat. Edozelan sektore eta enpresa askotan honelako egunak disfrutatzeko eskubidea badaukagu. Hortaz, honelako egunik har dezakezun jakiteko, ezinbestez, zure hitzarmen kolektiboa edo enpresa ituna kontsultatu beharko duzu.\nZure hitzarmena bilatu nahi baduzu, orrialde HONETAN, hainbat hitzarmenen zerrendaz gain, hitzarmen bilatzailea ere aurkituko duzu.\nBaliteke hitzarmenean “norberaren eginkizunetarako egunak/ días de asuntos propios” izen zehatzarekin ez islatzea. Edozelan, beste izen batekin bada ere, baliteke onartuta izatea hainbat lanegun libre hartu ahal dituzula enpresari arrazoia emateko premia barik.\nLehenengo eta behin, kontsultatu hitzarmena. Bertan azal daiteke ze prozedura jarraitu behar duzun eta zenbat egun lehenago abisatu behar duzun.\nHala eta guztiz, hainbat hitzarmenetan ez da aparteko informaziorik ematen. Zenbat egun dagozkizun zehaztera mugatzen dira. Honelakoetan garrantzizkoa izango da hiru puntu hauek jarraitzea:\nBeti abisatu beharko dugu aldez aurretik. Denbora nahikoaz egiteko gomendatzen dizuegu, enpresak, geroago ikusiko dugunez, ukatu ahal dizulako. Ez diezaiogun, beraz, ukapenerako aitzaikiarik eman. Zenbat egun dira nahikoak? Langileen Estatutuak, lehen komentatu ditugun egun libreak edo baimenak hartzeko, ez du zehazten zenbat egun lehenago jakinarazi behar den. Hitzarmenak ere ez balu ezer ekarriko, norberak daki beste inork baino hobeto zein izaten den bere enpresako jarrera. Baina, ideia bat egiteko, beste kasu batzuetan aurreabisua 15 egunekoa izaten da. Honek ez du esan nahi denbora gutxiagorekin abisatu ezin denik; zenbait hitzarmenetan, esaterako, norberaren eginkizunetarako egunak hartzeko aurreabisurako epea astebetekoa da.\nBeti izaten da gomendagarria enpresari egiten dizkiogun eskaera guztiak idatziz izatea. Idatziz eta, ahal dela, enpresak zigilatzeko eskatuko dugu eta kopia bat guretzat gordeko dugu. Horrela, komunikazio hori jaso egin dutela frogatu ahal izango dugu eta, arazorik egotekotan, ezin izango dute esan horren berririk ez daukatenik. Idatzi horretan honako datuak jarri beharko ditugu:\n— Tokia eta data\n— Nori zuzentzen diogun\n— Gure datu pertsonalak (izen-abizenak, NAN, ze zentrotan eta ze postutan aritzen garen…)\n— Zeintzuk egun hartu nahi ditugun\nEz da beharrezkoa arrazoitzea.\nEsan bezala, ez da beharrezkoa arrazoirik ematea eta enpresak ezin zaitu horretara behartu. Eskaera egiten duzunean, nahi baduzu, jarri “arrazoi pertsonalengatik” hartu nahi dituzula.\nEgun horietako soldata jasotzen da?\nOro har, sektore pribatuan norberaren eginkizunetarako egunak ez dira egun ordainduak izaten eta, hortaz, nominatik egun horietako soldata kenduko dizute.\nHala ere, hitzarmen kolektiboan edo enpresa itunean adierazten bada egun horiek lan efektiboko egunak direla edo baimen ordaindutzat jotzen badira, egun horietako soldata berdin-berdin jasoko duzu.\nEnpresak ukatu ahal dizu\nHitzarmenek edo itunek, zenbaitetan, baldintza batzuk jartzen dituzte honelako egunak hartu ahal izateko. Baldintza hauek izan daitezke, esaterako, X langilek baino gehiagok ezin dutela aldi berean eskatu edo sasoi zehatz batzuetan ezin direla hartu, hala nola, oporrekin edo zubiekin batera. Beraz, begiratu ondo horrelako baldintzarik bete behar ote duzun.\nEdozelan eta edozein kasutan, enpresari eskatu behar zaizkio eta enpresak bere oniritzia eman behar digu. Eta baliteke enpresak ukatzea. Hori bai, behar bezala arrazoitu beharko luke ukapen hau. Esan nahi baita, antolakuntza arrazoiengatik izan behar da eta behar bezala justifikaturik egon behar da. Hala egin ezean, enpresaren erabakia salatu ahal da eta salaketan kalte-galerak ere eskatu.\nEnpresak ukatzen badizu, ez egin huts lanera egun horretan. Kaleratze arrazoia izan liteke hori.\nEnplegua aldi baterako erregulatzeko espedientean (“ERTE”an) egon bazara\nNorberaren eginkizunetarako egunak ez dira galtzen espedientean egon izanagatik. Izan ere, 2021eko ekaineko ebazpen baten bitartez, Entzutegi Nazionaleko Lan Arloko Auzitegiak ezarri du langileek eskubidea daukatela horrelako egunak disfrutatzeko “osotasunean, eta ez proportzionalki lan harremana etenda egon den denboraren arabera”.\nEpaitu zen kasuan enpresak baimen hauek ukatu zizkien langileei, urte osorako aurreikusita zeuden egun guztiak ez zegozkiela argudiaturik eta, hortaz, lanean egon ziren denboraren zati proportzionala baino ezin zutela hartu.\nAuzitegiak, ordea, langileei eman zien arrazoia, “zenbat denbora egon den langilea aldez aurretik zerbitzuak efektiboki ematen ez duelako baldintzatzen norberaren eginkizunetarako egunak hartzea”. Bestela esanda, urtean disfrutatu ahal diren egun guztiak hartzeko eskubidea daukatela, nahiz eta urte horretan hainbat denboraz espedientean egon eta, hortaz, efektiboki lan egin barik. Eta zera gehitzen du, bete beharreko baldintza bakarrak hitzarmenak ezartzen dituenak direla.\nEbazpen hau kontsultatu nahi izanez gero, HEMEN egin dezakezue.\nUrte batean ez badituzu egunak erabili\nNorberaren eginkizunetarako egunak urtean bertan erabili behar dira. Hau da, ezin dira aurreragorako gorde. Beraz, urte batean ez badituzu disfrutatu, galdu egingo dituzu.\nHala ere, honetarako ere kontsultatu zer dakarren hitzarmenak.


2020 urteko udazkenean egingo da Euskaraldiaren bigarren edizioa | Euskaraldia\nNon egin da?\nBi urterako zikloa izango du hizkuntza ohiturak aldatu eta euskararen erabilera handitzea xede duen ekimenak\n2020ko udazkenean egingo den bigarren ariketa sozialak bi ardatz izango ditu: herritarren arteko hizkuntza ohituretan eragitea eta entitateen funtzionamenduan euskararen erabilera hazteko neurriak bultzatzea\nHizkuntza ohiturak eta inertziak aldatzea epe luzeko lana dela jakitun, berriro ere ahobizi edo belarriprest modura jokatzeko gonbite bateratua egingo zaie herritarrei. Jakina denez, Euskaraldiaren lehen edizioa ariketa masiboa izan da eta bigarrenean herritarrei euskararentzako harreman eta eremu berriak irabazten jarraitzeko deia egingo zaie.\nHorretarako, ahobizi eta belarriprest rolek izango dute berriro protagonismoa eta ikurren bidez identifikatzea izango da ariketaren elementu garrantzitsuetako bat. Erabilitako ikurrek (txapak izan ziren ariketaren ikur nagusia) segida izango dute.\nAzaroaren 23a eta abenduaren 3a artean egindako ariketaren emaitzak jasotzen ari dira asteotan, herriz herri eta hainbat entitatetan antolatuta egon diren batzordeen balorazioak jasoz. Horrekin batera, Euskaraldiko parte hartzaileen datuen azterketa egin du Gaindegia behategiak Euskaraldiaren antolatzaileen enkarguz. Izena eman duten 220.000tik gora belarriprest eta ahobizien azterketa egin da, herri, eskualde eta lurraldekako datuak hainbat aldagairekin erkatuz. Emaitzak https://euskaraldia.eus/parte-hartzea/ orrian daude.\nEuskaltzaleen Topaguneak eta Nafarroako Gobernuak hitzarmena berritu dute Euskaraldia Nafarroan gauzatzeko\nEtxealditik Euskaraldira: hizkuntza ohituren inguruan hausnartu eta ekiteko ekimena jarriko da martxan apirilaren 20an\nEuskaraldia azaltzeko entitateentzako aurkezpen irekiak egingo dira\nEuskaraldiaren bigarren edizioa aurkeztu dute gaur Baionan


PSE-EEk salatu du EAJk nahi gabeko haurdunaldien mozioaren kontra bozkatu duela - Arrasate - Goiena.eus\nPSE-EEk salatu du EAJk nahi gabeko haurdunaldien mozioaren kontra bozkatu duela\nUbane Madera 2009-02-09 17:32\nArrasateko alderdi sozialistak haserrea erakutsi du EAJk nahi gabeko haurdunaldien mozioaren kontra bozkatu duelako. Joan den eguenean egindako osoko bilkuraren harira dator alderdi sozialistaren salaketa hori, PSE-EEk aurkeztutako mozioaren harira. Proposatu zuen Arrasateko Udalak bat egin dezala Espainiako Osasun eta Kontsumo Ministerioak abiarazitako prebentzio kanpainarekin eta EAJk erantzun zion osasun kontuak Euskal Autonomia Erkidegoaren konpetentzia direla.\nJoan den egueneko osoko bilkuran, PSE-EEk mozioa aurkeztu zuen proposatuz Arrasateko Udalak bat egin dezala Espainiako Osasun eta Kontsumo Ministerioak abiarazitako prebentzio kanpainarekin, nahi gabeko haurdunaldi eta sexuarekin transmititzen diren gaixotasunei aurre egiteko.\nBada mozio horren kontra bozkatu zuten EAJk eta Talde Mistoak. Eta hain justu, EAJren jarrera da zinegotzi sozialistak salatzen duena. Labur esanda, Euzko Alderdi Jeltzaleko Rafa Uribarren zinegotziak azaldu zuen osasunaren gaineko konpetentzia Euskal Autonomia Erkidegoak duela, eta ez Espainiako Gobernuak; eta horrexegatik kontra bozkatuko zutela.\nHori horrela, bozketa egiterako orduan, kontrako 11 boto eskuratu zituen PSE-EEren mozioak (Talde Mistoa eta EAJ) eta aldeko bederatzi (PSE-EE, PP, EA, Aralar eta EB-Zutik). Beraz, ez zuen aurrera egin.\nBada, EAJren argudio horren harira, Paco Gartzia sozialistak salatu du nahi gabeko haurdunaldiak eta haurdunaldi eteteak ere badirela “Euskadiko errealitate”; eta gaineratu du “kontuan hartuta, batzuetan preserbatiboa ez erabiltzeak norbere bizia jokatzea dakarrela”, ez dutela “ulertzen EAJren jarrera, guztia laburtzen duelako Espainia eta Euskadiren arteko konpetentzia arazo bailitzan. Herritarren benetako arazoei aurre egin eta irtenbideak planteatzeko tresna da politika. Horregatik uste dugu garrantzitsua dela mota honetako ekimenak babestea, berdin da zeinek bultzatzen dituen”, gaineratu du zinegotzi sozialistak.


Txapelak buru berean dirau | Kirola | Berria\nTxapelak buru berean dirau\nKilian Jornet-Jacob Herman eta Alba de Silvestro-Katia Tomatis bikoteek irabazi dute asteburuan Open Altitoy Ternua, nagusitasunez. Euskaldunak txukun aritu dira. 2019an ez da probarik izango, eta 2020an bueltatuko da.\nJornet eta Herman garaipena ospatzen, helmugan. EDURNE MARTIN\nJoaten den lasterketa guztietan, bai mendiko eskian edo bai mendiko lasterketetan, bera izaten da faborito nagusia azken garaipenerako. Berdin dio ondoan zein izan. Beti itzalean joan beharko baitu. Aurtengo Open Altitoy Ternuan ere, halaxe izan da. Kilian Jorneten izenak haren bikote Jacob Herman eskiatzaile austriar handia ere txiki utzi du. Lagunarekin ere ederki moldatzen dela erakutsi du Jornetek. Asteburuan, Baregesko eta Luz Ardidengo eski estazioan (Okzitania) jokatu da urtero hainbat eta hainbat mendiko eskiatzailek hain gustuko duten proba.\nBi egunetan jokatzen den probak eguraldiaren aurkia eta ifrentzua izan zituen: larunbatean, alde; igandean, ez hainbeste. Hala ere, aurreikusitako ibilbideak egin zituzten ia-ia bere osotasunean. Azken egunetan izandako elur-jausien ondorioz, bigarren eguneko ibilbide gehiena Luz Ardidengo eski estazioan egin behar izan zuten eskiatzaileek.\nBi egunetan nahiko lehia estua izan zuten garaileek beste hiru bikoterekin: Michele Boscacci eta Nadir Maguetekin; Matteo Eydallin eta Damiano Lenzirekin (bi bikoteak italiarrak); eta Xavier Gachet eta William Bon Mardion frantziarrekin.\nLarunbatean eta igandean antzeko hasi ziren lasterketak. Bon Mardion eta Gachetek osatutako bikoteak lehen postua hartu zuen hasieran. Atzetik, Jornet eta Hermanek ez zieten atsedenerako tarterik uzten. Frantziarren txakalaldiak bikote irabazlearen erakustaldia ekarri zuen helmugan, eta irabazi egin zuten. Atzetik, frantziarrak. Atzerago, bi bikote italiarrak. Igandean ere antzeko irteera izan zuen lasterketak, baina azken emaitza aldatuz joan zen. Jornetek eta Hermanek berriro ere irabaztea lortu zuten, baina bigarren posturako lehian, ordea, Boscacci eta Maguet gailendu ziren. Bi egunetako denborak kontuan hartuta, Jornet eta Herman izan ziren garaile, 4.27.14ko denborarekin. Atzetik, hurrenez hurren, Gachet eta Bon Mardion (4.30.17) eta Boscacci eta Maguet (4.31.26) sailkatu ziren.\nLehen euskal herritarra, Pantxo Saint Martin senpertarra izan zen 10. postuan, Antoine Rodriguez frantziarrarekin bikote eginez. Lehen bikote euskalduna Iñigo Martinez de Albornozek eta Pablo Oderizek osatutakoa izan zen, 13. postuan. Horien atzetik sartu ziren Iban Letamendi eta Aritz Egea 22. postuan, eta atzerago, Javi Dominguez eta Arkaitz Irureta 31.ean, Iñigo Lariz eta Igor Alzelai 32.ean. Emaitza bikainak aurten ere euskaldunek, aintzat hartuta Grande Courseko proba dela.\nEmakumeetan denen ahotan zeuden faboritoek irabazi zuten: Alba de Silvestrok eta Katia Tomatisek. Bi egunetan irabazi zuten, eta atzetik izan zituzten bikoteak ere postu berean amaitu zuten bi egunetan. Helmugan, 5.29.39ko denbora behar izan zuten. Sailkapen orkorrean 12. postuan amaitu zuen bikote italiarrak. Uste baino abantaila handiagoa atera zieten Jennifer Fietcher suitzarrari eta Axelle Mollaret frantziarrari (5.40.01) eta Mireia Miro eta Marta Garcia kataluniarrei (5.47.27).\nNahia Quincoces mendexarra zen emakume euskaldunen artean aukera gehien zuena. Orain bi urte Altitoyn bertan izandako lesio larriaren ondoren, berriro ere onena emateko prest agertu zen Marta Riba bikotearekin. Bi egunen ostean, bosgarren postuan amaitu zuten sailkapenean.\nEuskal bikoterik onena Lide Leibarrek eta Igone Camposek osaturikoa izan zen, zortzigarren. Kontuan hartzekoa da, bestalde, Izaskun Zubizarretak eta Fermin Illarregik bikote mistoetan lorturiko lehen postua.\nUrte bateko atsedenaldia\nUrtero bezala, eguraldia izan zen hizpide bi egunetan. «Larunbatean, eguzkia eta tenperatura atsegina, baina haize bolada oso bortitzak izan genituen; baina, dena den, lasterketa aurreikusita bezala mantendu genuen», dio Ander Sistiaga antolatzaileak. Igandekoarekin ere, lasterkariak helmugara iritsiz zihoazen neurrian, denek iritzi bera zutela nabarmendu du: «Lasterketa oso polita izan zela zioten irribarre handi batekin». Balorazio positiboa egin zuen proba amaitu berritan. «Batetik, onenak oso pozik ikusi ditugu, denboraldiko lasterketa luze eta teknikoak hasi baitira Altitoy-Ternuarekin batera; bestetik, eskiatzaile herrikoi mordoa izan dugu gure lasterketaren arima eta giroa mantentzen».\nAsteburuko albistea, ordea, sari banaketan eman zuten antolatzaileek. Vasco de Campingeko presidente Txema Garaik aditzera eman zuen datorren urtean atsedenaldia hartuko dutela. Ez zuen zehaztasun handirik eman, baina, lehen informazioen arabera, diru laguntzak eta lasterketa beraren gastuak izan daitezke oztoporik handienak. Hala ere, eskiatzaileen lasaitasunerako, argi utzi zuten 2020an berriro ere lasterketa jokatuko dela.\nNahia Quincoces. Nire Altitoy-Ternua


Kokalekua � Ordutegia\nFran�ais\tInformazio Orokorra\nMuseoak nabarmendu nahi du erabateko borondatea duela akordioa lortzeko, betiere museoaren sortzaileek jatorrian definitutako moduan aurrera jarraitzeko ezinbesteko baldintzak bermatzeari begira. Chillida Leku\nBisitatu museoa 3Dn\nMuseoan 100 automobilentzako aparkalekua dago. (16 eserleku edo gutxiagoko ibilgailuentzat)\nGarayar autobus enpresaren G2 autobusa ordu erdiz behin irteten da Okendo kaletik (Donostia).\nDonostiatik autobusez datozenek errepidea oinez gurutzatu beharrik izan ez dezaten, oinezkoentzako lurpeko igarobide bat dago museoraino. Autobus pribatua. 16 eserleku baino gehiagoko autobus pribatuek ezin dute Chillida-Leku Museora sartu. Bisitariek museoaren atean edo errepidearen beste aldeko autobus geltokian jaitsi eta igo beharko dute autobusetara\nOinez Errepidea gurutzatu beharrik ez izateko, lurpeko igarobide bat dago museoraino. Elbarriak\nElbarrien beharrei egokitutako igogailua, komuna eta maldak daude, elbarriei bisita errazteko. Aulki gurpildun bat ere badugu, behar duenarentzat. Gomendatutako hotela\nBere kokapen pribilegiatuak, Donostiako La Concha badian, hotela leku paregabe batean bihurtzen du.


Georges Labazee: «Zaila izanen da ezkerrak irabaztea» | Politika | Berria\nDepartamenduko presidente karguarekin bat utziko du Kontseilu Nagusia Labazeek. Pirinio Atlantikoetako lehen buru sozialista izan da.\nThezeko kantonamenduko [Biarno, Okzitania] hautetsi izan naiz: landa eremuko kantonamendu txiki bat zen hautatu nindutenean, 3.423 biztanlekoa. 39 urte geroago, 7.000 biztanletik gora bizi dira: populazioa bikoiztu da. Aldaketa sakonak gertatu dira populazioaren emendatzean, etxebizitza berrietan... Eragin handia du horrek guziak hornidura logistikoan, eskoletan, baina baita bertze arloetan ere. Lurraldeak, oro har, eraldaketa handiak izan ditu. 39 urtez lurralde hori lagundu dut, bereziki herritarrentzako zerbitzuetan, haurtzaroko politiketan, adineko pertsonen alde, hezkuntzan, ingurugiroan... Saiatu naiz Kontseilu Nagusira eramaten genituen politikak departamendura zabaltzen.\nDepartamenduko lan egiteko moduak ere aldatu dira. Duela 40 urte arduratzen ginen oinarrizko hornidurez, hau da, telefonoaz, uren garbitzeaz, landa eremuko hezkuntzaz... 40 urte beranduago hitz egiten dugu garapen ekonomikoaz, enpleguari loturiko jarduerez, etxebizitzaz... Eta gero, bereziki, lurraldearen parte izatearen sentimendua aldatu da. Duela 40 urte ez zen hitz egiten herri eta hiri elkargoez, adibidez, ezta ere gizarte politikez gaur egun mintzatzen garen bezala. Hautatua izan nintzenean estatuko zerbitzuek agintzen zuten departamenduan; gaur egun, aldiz, hautetsiek dute boterea.\nPirinio Atlantiko solidario, berritzaile eta iraunkorrak leloaren pean iritsi ginen. Politika solidarioak bi eskemaren baitan garatu ditugu: alde batetik, haurtzaroa eta familiari lotuta, eta, bertzetik, adineko eta behar bereziak dituzten pertsonen autonomiari begira. Elkartasuna kokatu dugu gure proiektuaren bihotzean. Bigarrenik, berritzaileak izan gara. Hezkuntzan, adibidez, kolegioak modernizatu ditugu: eraikinak berrituz, baina baita hezkuntzako eduki garrantzitsuekin ere, digitala txertatuz, behar gehien duten familiei lagunduz, kalitatezko elikagaiak txertatuz jantokietan... Eta hirugarrenik, garapen jasangarriari kasu egin diogu, eta lurraldeekiko elkartasuna ere atxiki dugu: lurralde kontratuetan, adibidez. Pirinio Atlantikoetako biztanleekiko harremanak aldatu ditugu, finean; edo hori nahi izan dugu, bederen. Eta ahantzi gabe, eskualdeko hizkuntzak eta kulturak: horietan ere indar handiak egin ditugu. Erraterako, aurten Euskararen Erakunde Publikoari milioi bat eurotik goiti emanen dizkiogu.\n143 hautagai daude, eta horietatik 35 dira berriz aurkezten direnak, baina 108 berriak dira. Ez zait iruditzen beti berdinak direnik...\nNik konfiantza egiten dut zugan jendea bozkatzera akuilatzeko, kar-kar-kar... Komunikabideak dira jendea bozkatzera bultzatu behar dutenak. Bozkatzea ekintza herritar bat da. Aspertua naiz beti kexaka ari den jendeaz baina gero bozkatzera joaten ez denaz. Demokrazia aukeratzeko gaitasuna da: garrantzitsua da bozkatzera joatea.


Kapitalaren aurrean kapital poetikoa, kapital publikoa babesten saiatzeko | EIBZko liburutegia\nKapitalaren aurrean kapital poetikoa, kapital publikoa babesten saiatzeko\n2014/11/14 -n liburutegia-kargitaratuta\nJuan Luis Zabala / 2014-11-14 / 635 hitz\nKapitalismoaren aurrean, «erresistentzia eremu bat» osatu nahi izan du Jose Luis Otamendik ‘Kapital publikoa’ liburuan.\nAzken urteotan idatzitako 45 poema bildu ditu.\nKapitala «dena irentsi» nahian dabilen garaian, bere kapital poetikoa kapitalismoari aurre egitera eta kapital publikoa defenditzera bideratu nahi izan du Jose Luis Otamendik (Azpeitia, Gipuzkoa, 1959) Kapital publikoa poema liburuan (Susa). «Kapital publikoa poema liburu batentzat izenburu bitxia izan daiteke, eta antipoetikoa eta antipatikoa ere irudituko zaio agian bati baino gehiagori», arrazoitu du. «Baina neuri, bilduma hau izendatzeko hoberik ez zait bururatu».\n«Garai nahasietan bizi gara», Otamendiren ustez. «Kapitalak dena irentsi nahi du, dena jarri nahi du hankaz gora, dena nahi du jarri salgai, merkatuaren lege bihozgabeen mende: bai osasuna, bai hezkuntza, bai hizkuntzak, bai lan harremanak, bai sorkuntza, bai maitasuna, bai jendea… Aseezina da. Eta onura eta irabazi ekonomikoak, diruak, elkarrekin lehiatu beharrak gauza itsusiak onartzera eta egitera garamatza. Horren guztiaren aurrean aterpe bat, erresistentzia eremu bat osatu nahi izan dut poema hauekin. Eta barka harrokeria».\n«Kapital publikoa da denona den hori, eta inork beretzat bakarrik hartzerik ez daukana», argitu du poetak: «gabiltzan kalea, arnasten dugun airea, mintzo garen hizkuntza, pertsonak, oroitzapenak, egunkaria, sentimenduak…. Ni [liburuko ] 45 poema hauekin, neure erara kapital publiko hori babestera nator, hori aldarrikatzen dut neure era intimo eta poetikoaren bitartez. Kapital publikoa zaindu beharreko mundu egingarrien aukera da»\n«Garrantzi kapitala» du, Otamendiren ustez, «nork bere ahotsa bilatu eta gauzak esateak. Hori edozein arlotan da horrela; literaturan ere bai. Zuen aurrera ekarri dudan hau nire kapital poetikoa da: nire inguruari eta nire barruari begira jarri eta inori erakusteko modukoak iruditu zaizkidanen bilduma bat». Idazle den aldetik, bere aldiaren «testigantza poetikoa» emateko ardura duela uste du. «Jende hori dena, leku eta sentimendu horiek guztiak gorde beharra dauzkat; gorde eta erakutsi. Eta liburu hau da neure zalantza eta itxaropenekin, neure beldur eta kontraesanekin hori egiteko sortu dudan era».\nHanditik txikirako bidea\nHiru ataletan banatu du liburua. Bake hotza izenekoan, «azken zortzi-hamar bat urteko gertaera soziopolitikoei» erreparatu die batez ere. Jendea oinez izenekoan, honako galdera hauek izan ditu gidari: «Orain esku artean daukagunarekin zer egin behar dugu? Zer egin behar dugu gaurko egunarekin? Denok dauzkagun gauza txiki horiekin zer egin behar dugu? Zer egin dezakegu elkarrekin?». Gosaria eta legea izenekoan, azkenik «eguneroko hainbat egoeratan» ageri da poeta, bere kapitala erakusten, «zer den saltzeko ez daukadan hori». Liburuak atalez atal orokorretik pertsonalerako bidea egiten du, eta denetan «intimoena» azken atala da. «Handitik txikira egindako ibilbidea» proposatu du egileak, «gauza orokorretatik hasi eta norberaren gauza minetarainoko bidea, pauso luzean egina». Badaki hala ere sailen arteko mugak lausoak direla kasu batzuetan. «Lerro artera jaitsita, ez dira falta atalen arteko interferentziak eta batetik bestera irristatutako itzalak, islak, seinaleak, keinuak».\nAntologiak eta bildumak alde batera utzita, zazpigarren poema liburua du Otamendik Kapital publikoa, Susarekin kaleratutako bosgarrena. 2007an argitaratu zuen orain hurrengoa, Erlojuen mekanika. Harrezkero idatzi dituen poema guztien «dekantazioa» da liburu berria, poetak adierazi duenez, eta tarte horretan idatzitako poema asko liburutik kanpo gelditu dira. «Metodo kontua da. Nire lan egiteko era izaten da lan asko egin eta gero horietatik gutxi salbatzea. Batzuk idazle onak dira. Beste batzuk, laguntza askoren ondoren, ahalegin handien ondoren eta gimnasia pixka bat eginda, zerbait txukuna erdiestera irits gintezke».\n«Oso noizbehinka argitaratzen du Otamendik, oso tentuz», Gorka Arrese Susa argitaletxeko editoreak azaldu duenez. «Ibilbide luze honetan, gure literaturako poeta handi bat da jada. Estilo propio bat du. Inoren antzik badauka, bere estiloaren antza dauka. Ahots propioa izatea da, nire ustez, poeta batentzat bertuterik handiena. Bere estiloak gardentasun handia erakusten du, beti dakar biluzte bat, ideiena eta formena, beti dauka intimitatearen indarra, eta baita oso konplexua den apaltasun indartsu bat ere».\nLiburua jendaurrean aurkezteko, hainbat errezital egingo ditu Otamendik, eta aurrenekoa Azpeitiko Sanagustin aretoan egingo du, azaroaren 30ean, arratsaldez. Hurrengoa abenduaren 6an izango da Durangoko Azokako Ahotsenean, eta urtarrilean Larrabetzun (Bizkaia) eta Errenterian (Gipuzkoa) izango da Kapital publikoa liburuko poemak irakurtzen\nKategoria Berria egunkaria, Liburua, etiketak 2014, Berria, Gorka Arrese, Jose Luis Otamendi, Juan Luis Zabala, Kapital publikoa, Liburua, Susa by liburutegia. Gorde lotura.


Geoparkeen Astea 2012 — Mutrikuko Udala\nGeoparkeen Astea 2012\nGeoparkeen Astea 2012 Europar Geoparkeen Astea dela eta, Euskal Kostaldeko Geoparkeak bigarren urtez jarraian hamaika hitzaldi, tailer eta doako bisita gidatu antolatu ditu Mutriku, Deba eta Zumaian maiatzaren 28tik ekainaren 3ra bitartean, herritar orori zuzenduta. https://www.mutriku.eus/eu/albisteak/geoparkeen-astea-2012-1 https://www.mutriku.eus/eu/albisteak/geoparkeen-astea-2012-1/@@download/image/P1020516.JPG\nEuropar Geoparkeen Astea dela eta, Euskal Kostaldeko Geoparkeak bigarren urtez jarraian hamaika hitzaldi, tailer eta doako bisita gidatu antolatu ditu Mutriku, Deba eta Zumaian maiatzaren 28tik ekainaren 3ra bitartean, herritar orori zuzenduta.\nEuskal Kostaldeko Geoparkea kudeatzeaz arduratzen den Geogarapen Elkarteak Geoparkearen Astea antolatu du bigarren urtez jarraian. Maiatzaren 28tik ekainaren 3ra bitartean, hamaika hitzaldi, tailer eta doako bisita gidatu\naurreikusi dira Deba, Mutriku eta Zumaian, herritar orori zuzenduta.\nGeoparkeen Astea Europako Geoparke guztietan burutzen den ekimena da eta helburu nagusia lurralde bakoitzeko ondare geologikoa, naturala eta kulturala herritarrei gerturatzea da.\nEuskal Kostaldeko Geoparkeak prestatu duen egitaraua ikusteko egin klik hemen


Etxeberria, Hasier - Auñamendi Eusko Entziklopedia\nAspaldi bizi da Hendaian Psikologia ikasketak egin zituen idazle elgoibartarra. Kulturgintzarekin harreman estua izan du betidanik, eta euskarazko irakaslea izatetik Euskal Telebistako informazio-zerbitzuetako erredaktore izatera pasatu zen. ETB 1eko Sautrela literatur programako aurkezlea izan zen, baina, horretan lan egin baino lehen, Fahrenheit, Beti eskamak kentzen, Babel eta Ez dago larrosarik kultur saioetan ere aritu zen; horiez gain, Zopa haundi eta Lapikoka gastronomiari buruzko saioetan parte hartzen zuen. Halaber, prentsa idatzian kolaboratzaile lanak egin izan ditu, eta horren harira Rikardo Arregi Kazetaritza Saria irabazi zuen 1993an.\nAurkezlea, zutabegilea eta idazlea bederatzi urte inguru zituela "umeen deia" deitutako argitalpen bizkaitar batean hasi zen argitaratzen, eta Etxeberriaren beraren hitzetan, beti izan da idazle, uste osoz; Etxeberriak haurtzaroan kokatzen du idazteko grina, izan ere, sasoi hartaz hitz egitean, garaiko euskararen egoera aipatzen du idazleak, eta haurtzaroko oroitzapenek aita heroitzat hartzera daramate, euskara salbatzeko prest zegoen horietakoak baitzen. Etxeberriak adierazi bezala, horrek eta aitak zeukan literaturarekiko zaletasunak idazten hasteko erabakia erraztu zioten. Gai erlijiosoetatik kanpo, urriak ziren txikia zela irakurri zitezkeen euskarazko testuak, eta zegoen apur hori irakurri beharrak perbertsioak sortu zituela dio Etxeberriak, "eta perbertsio horretan jarraitzen dut. Bat egiten dut betebeharra eta plazera eta estadio horretan gelditu naiz" (2006). Bestalde, Henry Milleren eragina gogoratzen du Etxeberriak, baita Henrich Bool-en Pailazo baten aburuak liburua ere.\nLiteratur genero desberdinak landu dituen arren, ipuingile bezala sailkatzen du bere burua, eta bere libururik onenetako batez hitz egiten duenean Karramarroen aztarnak (1997) narrazio-liburua aipatzen du. Jolasak, sarritan ironiak eta fikzioaren eta errealitatearen arteko nahasketak osatzen dute idazleak sortutako irudizko mundua, eta berak dioenez "azkenean neuk ere ez dakidan zein den egia eta zein irudimena..." (2006).\n1984an Ipuin ezberdinak eta erregalokoak narrazio-liburuan tonu ironikoan idatzitako sei kontaketa argitaratu ziren; zenbait lehiaketetan saritutako ipuinekin osatu zituen Alajaineta (1995) eta Karramarroaren aztarnak (1997), non errealitate magikoa agerian geratu zen. Ia hamar urteko tarte horretan, Mugetan (1988) eleberria plazaratu zen, bi ETAkide eta emakume baten arteko harremanen gorabeherak narratzen dituena. Kutxa Fundazioak argitaratutako Arrainak ura baino (1999) liburuak Irun Hiria Saria irabazi zuen; amodioa da gai nagusia, amodioa obsesio bihurtua, eta liburuan Etxeberriak protagonistaren patu tragiko saihestezina ironiaz lantzen du. 2002an egile batzuen artean Gorroto haut narrazio bilduma agertu zen; horretan Emma Zunz-en ondorena ipuina argitaratu zuen idazleak. Eleberriekin jarraituz, Eulien bazka nobela beltza 2003an plazaratu zuen Etxeberriak, eta hiru urte geroago, horren jarraipena: Mutuaren hitzak.\nHaur eta Gazte literatura ere jorratu du idazleak; genero horretan aipagarriak dira Estatua baten historia (1987), Bilintx Saria jaso zuena, eta Espainiako Sari Nazionalean finalista izan zen Inesaren balada (2002), urte berean katalanera, frantsesera eta gaztelaniara itzulitakoa. Ezin ahaztu Antso Erregea antzerki lana, 2004an Ramon Albisturren gidaritzapean Hondarribian antzeztu zena. Era berean, nabarmentzekoak dira Etxeberriak idatzitako kazetaritza-liburuak: 2002an Bernardo Atxaga, Koldo Izagirre, Anjel Lertxundi, Ramon Saizarbitoria eta Joseba Sarrionandiari egindako elkarrizketek Bost idazle Hasier Etxeberriarekin batera liburua osatu zuten; literatura abiapuntu hartuta, bost idazle horien gogoetak bildu zituen Etxeberriak. Literatura izan zen oinarria, baita idazle izaera ere. Hala dio lanaren egileak: "idazleak hizkuntzarekin eta gizartearekin oro har kezka batzuk dauzka, gero bere lanetan islatzen dituenak. Horregatik biolentziaz, gizartearen zatiketaz, euskararen egungo egoeraz eta geroaz galdetu diet". 2003koa da, ostera, Patri maitea artikulu-bilduma, eta 2006koa Jakin aldizkarian Gotzon Garateri egindako elkarrizketa luzea: Gotzon Garaterekin berbetan.\nBestetik, 2006an Porca memoria argitaratzen zuen David de Jorge sukaldariarekin. Gastronomia ardatz duten beste zenbait lan ere plazaratu izan ditu egileak: Sukaliztegi Partikularra (1996); Erabateko Sukaldea (1998), L. Irizar eta J. Bereziartuarekin argitaratua; Berasategirekin batera Gipuzkoako Gastronomia-La Gastronomía de Gipuzkoa (2002); Clorofila (2003) Andoni Luis, Unai Ugalde eta Miguel Sanchez-Ostizekin idatzitako liburua; Sukaldean (2003) David de Jorgerekin batera, hurrengo urtean gaztelerara itzuli zena: A cocinar; eta, azkenik, 2005ean gaztelaniaz idatzitako Kursaal Martin Berasategui.\nHau guzti hau nahiko ez bada, Artearen inguruko zenbait liburu eta katalogo ere argitaraturik ditu Etxeberriak: Valerie Belin (2002), euskaraz, frantsesez eta espainolez idatzitakoa; Esther Ferrer, Denboraren Arrastoan elkarrizketa luzea (2004); Koldobika jauregi (pinturaz eta eskulturaz); Aitor Etxeberria (pinturaz); Juan Gorriti (eskulturaz); Jose Ramon Elortza (pinturaz) eta Urtzi Garmendia (argazkiak). Egileak emandako hainbat hitzaldi ere aipa daitezke: 2007an Biarritzen egindako "Literatura eta gatazka" ikastarorako, Maldetan Sagarrak. Euskal gatazka euskal literaturan idatzi zuen; Elkarrizketa zer den izenekoa eskaini zien kazetaritzako ikasleei; Idazlea kazetari denean; Jatunkeria edo Gula; Literatura y Gastronomía edo Texto y compromiso ere nabarmentzekoak dira.


Agur betiko | El Correo\nBere 'zikloa eta betebeharra' amaitzeari begirako barne prozesuaren azken txanpan ei dabiltza ETAko kideak, asteon ezagutzera eman denez. Hainbeste atsegin duten hizkera nahasiarekin jolasean jarraitzen duten arren, desagertzea da erakunde horrek daukan irtenbide bakarra\nJOSEBA ARRUTI Lunes, 26 febrero 2018, 00:05\nETAko zuzendaritzak kide dituenei eztabaidatzeko eta bozkatzeko helarazitako proposamenak dioenez, «gatazka armatuaren eta horrekin lotutako egoeren sasoia ixtea dagokigu, gure indar guztiak prozesu politikoa indartzean jartzeko». Hausnarketa duela zenbait hilabete abiatu zen eta hiru dokumentu ditu oinarri: bata 'kontestualizazio historikoa' ezartzekoa; bigarrena, 2009tik honako aroa laburbiltzen duena; eta hirugarrena, proposamen politikoa. Azken hau ezin omen da zatika bozkatu, bere osotasunean baino. Helburua, jakina, jarrera argi bat zehaztea da, berehala bururaino eramatekoa. Beste modu batera esanda, laster dela desagertzekoa.\nETA beti egon da errealitatetik oso urrun eta, 2011ko urriko su-eten iraunkorrarenarekin batera, bere buruaz beste egiteko honako hau izan daiteke horri lotutako erabaki bakarretakoa. Euskal herritarren gehiengo oso zabalaren aurka ekiteak ezin zuen beste inora eraman. Bide armatuaren alde tematzeak sekulako kaltea eragin du, erakundea bera kale itsura eramateraino. Orain, azken hatsa ematekotan dela, egoera mozorrotzen jarraitzen du, berarentzat atseginago egin guran. Baina alperrik. 'Lasaitasun estrategikotik' ari dela dio, eta bere balizko 'ondare politikoaz' dihardu. Lehena, baina, ezinezkoa da lepo gainean porrot borobilenaren zama daramanarentzat, eta 800dik gora lagunen gorpuak pilatzea ez da bateragarri bigarrenarekin.\nETA oso aspaldi geratu zen larru gorritan, karikatura bilakatuta. Gaur egun, «askatasun nazionalerako prozesua bururaino eramateko baldintza objektibo nahikoak» ikusten dituela dio, baina hala komeni zaiolako bakarrik. Desagertu besterik ezin duelako egin eta bere burua moduren batean zuritu behar duelako. Politikoki, militarki zein babes sozialari dagokionez hezur eta azal besterik ez den arren, osasuntsu eta eskuzabal agertu nahi du. Baina badaki ez dagoela beste inoizkoa ez den baldintzarik, Lizarra-Garaziren garaian, Zapaterorekin hizketan ari zela edo beste hainbatetan ez zegoenik. Berdin zaio, gezurretan ari delako beste behin.\nAskatasun nazionala bera, zerbait dinamikoa beharrean, zirt edo zartekoa izan da ETArentzat eta, oro har, ezker abertzalearentzat. Sortzetiko abiapuntu bat behar zuen, eurei esker heldutako momentu miragarria. Ez zitzaion zertan Euskal Herriaren aniztasunari erreparatu beharrik, berdin zen hegoa zein iparra, EAE zein Nafarroa. Ñabardura ziruditen berezitasunek, bihar Estatu bilakatu nahi ez zutenen aitzakia. Maila horretako ildotik jo izan dute gainerakoen aurka, eskura zituzten tresna guztiekin. Inorako bidean, sekulako ikuspegi itxi, sektario, zeken eta pobrea goiburu. Horregatik daude oraingoan, argumentuen iruzurretan oinarritutako epitafioa idazteko saiakeran.\nBaina, bere muga gero eta txikiagoetatik kanpo, oso aspaldi utzi zion ETAk inori ziria sartzeko ahalmena izateari. Eta, azkenetan dagoenean, ezin izango du beharra bertute modura saldu: nabarmenegia delako aldea, jazotzen denaren eta erakundeak dioenaren artekoa. Bere porrota maila guztietakoa delako, erabatekoa. Ez duelako sinesgarritasun aztarnarik eta bere hausnarketek ez dutelako nondik eutsi. Izua eta samina zabaltzeari utzi diotenean, azpiko geruza irrigarria baino ez delako agerian geratu. Hitz handiosoek honakoan ez dutelako maila jasorik ez argudio landurik islatzen, horien hutsaltasuna besterik ez. Ezin bestela izan norberak ordezkatzen omen duen herria ia ahobatez aurrez aurre jarri zaizunean, horrek eragindako maila guztietako kontraesanak jasanezinak direnean.\nETAren behin betiko amaierak on besterik ez dio egingo euskal gizarteari. Iraganeko hainbat zauri ixten jarraitzeko, bestelako dinamika politikoak ahalbidetzeko, luzaroko lubakiak estaltzeko. Eta giza eskubideen alde tinko jarduteko. Baita erakunde horretako presoei dagozkienak aldarrikatzeko ere, horiek ezin direlako negoziagai izan, ez testuinguru politikoaren arabera baliatu. Gizabanakoak direlako oinarrizko horien jabe. Alde horretatik, ezin da kartzela politikaren aldaketa gehiago atzeratzeko aitzakiarik onartu, eta askoz jarrera proaktiboagoa eskatu behar zaio Espainiako Gobernuari arlo honetako gabeziak eta defizitak gainditzeko.\nMaila askotan dago zer egin, zer hobetu, zertan bestearekiko enpatia landu, Joseba Pagazaurtunduaren erailketan lagundu zuten biri Andoainen berriki egin dieten ongi etorri modukoak erakutsi duenez. Legezko baimenak dituena eragozterik ez dagoen arren, giza mailan erabat gaitzesgarria delako omenaldi kutsuko hori, eta ez diolako onerako ekarpenik egiten bizikidetzari. Ez delako etxekoek edo ingurukoek maila pribatuan egindako zerbait, gizarte osoari begirakoa baizik, eta ez kasualitatez. Krudelkerizko erakustaldi antzeko horretan aldarrikapen jakin batzuk direlako bultzagai, pertsona horien ibilbidea hartzen delako aintzat, nahiz eta jakin zein mingarria den biktimaren senitartekoentzat eta zein iraingarria horiekiko elkartasuna adierazten duen gizartearen gehiengo zabalarentzat. Inor erailtzeko edo mehatxatzeko salatari zereginetan ibili direnek kalte baizik ez dutelako egin. Baina badago oraindik hori barneratzeko gaitasuna ez duen gutxiengorik, hurkoaren azalean jartzen ez dakiena, erresistentzian bizi dena. Eta horrelakoek ez dute batere laguntzen bestelako etorkizun partekatua eraikitzeko.\nZorionez, ETA iragana izango da oso laster. Ez bakarrik armak bazterrean utzi dituelako, baizik eta ez delako jada esistituko. Min izugarria eginda doa, lehenago zergatik desagertu ez den azaldu ezinik, hitzak eta kontzeptuak desitxuratuta, errealitateari uko eginda. Baina bere porrot erabatekoa ezkutatzeko modurik gabe. Aspaldi jaurti zuten euskal herritar gehien-gehienek historiaren zulorik beltzenera, eta hor datza. Horrenbesterainokoa izan da eragin duen samina. Horrenbesterainokoak bere erruzko malkoak. Beti egongo da biktimekin zorretan. Gizarte osoarekin, zama besterik ez delako izan. Baita maila politikoan eskutik eraman dituenentzat ere, sinergiak eragotzi dituelako, gehiengo alternatiboak ezinezkotu, aukerak zimeldu. Ia ezker abertzalea bera suntsitzeraino. Baina, azkenean, ETA badoa. Doala betiko.\nANTI-ERESERKIAK Eraikinen egoera bermatzeko 5.406 azterketa egin dira Bilbon


Baheketa masiboa egingo dute Agurainen, Asparrenean eta Donemiliagan - Lautada - Alea.eus\nErredakzioa 2021-01-12 16:00\nAgurain, airetik ikusita. / AFA-QUINTAS\nOsasun Sailak jakinarazi duenez, urtarrilaren 13tik 16ra bitartean, biak barne, PCR proben baheketa masiboa egingo da Aguraingo kiroldegian. Agurain, Asparrena eta Donemiliagako herritar guztiak animatu dituzte proba egitera.\n"Herritar guztiak dei honetara joatera animatzen ditut, guztion onerako. Garrantzitsua da hitzordura etortzea; gure eta gure bizilagunen osasunarekin hitzordua da", adierazi du Aguraingo alkate Ernesto Sainzek bere Facebook orrialdean. Halaber, deialdia zabaltzeko laguntza eskatu dute udalek; Asparreneko Udalak, adibidez, bando bat argitaratu du deialdiaren berri emateko.\nAzken egunetan, osasun egoera okertu da Araba osoan, eta bereziki Lautadan. Azken 24 orduetan, 92 positibo berri atzeman dira Araban, eta, une honetan, azken 14 egunetan metatutako intzidentzia tasa 579,11koa da Agurainen, 1423,27koa Asparrenean, eta 964,19koa Donemiliagan.\nPositiboen kopuru handia dela eta, hiru udalerri horietako ostalaritzak pertsiana jaitsi behar izan du astearte honetan, eta, ziurrenik, hurrengo egunetan konfinamendu perimetrala ezarriko da hiruretan, egoera hobetu ezean.\nHorrekin batera, Osasun Sailak eta Osakidetzak herritar guztiei gogorarazi diete Covid-19arekin bateragarriak diren sintomak badituzte —sukarra, eztula, eztarriko mina, arnasa hartzeko zailtasunak edo usaimena galtzea—, beren etxeetan bakartzeko eta osasun zentrora deitzeko.